“Россия ҳужум қилса қандай ҳимояланиш керак?” - BBC News O'zbek\n“Россия ҳужум қилса қандай ҳимояланиш керак?”\nЛитвада мабодо Россия қўшинлари тажовуз қиладиган бўлса, оддий одамлар ўзларини қандай ҳимоя қилишлари лозимлигига бағишланган китобча нашр қилинган.\n75 саҳифали фуқаро мудофаасига бағишланган брошюра Литва Мудофаа вазирлиги томонидан тайёрланган ва бир неча ўн минг ададда тарқатилмоқда.\nКитобчада ёввойи табиат шароитларида қандай қилиб тирик қолиш бўйича маслаҳатлар ўрин олган.\nМуаллифлар Россия қўшниларига қарши куч ишлатишдан ўзини тиймаслигидан огоҳлантирадилар.\nБундан ташқари, нашрда Россия танклари ва қурол-яроғларининг ҳар хил турларига изоҳ берилган.\nБрошюра ёшлар ташкилотлари, омма кўп тўпланадиган жойлар ва Интернет орқали тарқатилаяпти.\n"Энг муҳими- одамлар хабардор бўлмоқликлари ва қаршилик кўрсата олиш иродасига эга бўлишлари лозим. Агар бу унсурлар кўзга ташланса, агрессор куч ишлатиш учун муҳит ярата олиш имконига эга бўлиши қийин", дейилади унда.\nКитобчанинг биринчи нашри 2015 йил январида чиқарилган.\nУнинг тақдимоти пайтида Литва Мудофаа вазири Юозас Олекас аҳолини агрессияга қарши тайёрлаш ғояси Россиянинг Украинага нисбатан ҳаракати ва балки Литвага ҳам ҳужум эҳтимоли борлиги билан изоҳлаган эди.\nШу йил ёзда НАТОнинг Варшавада бўлиб ўтган саммитида Шарқий Оврўпо мамлакатларига НАТОнинг қўшимча қўшинларини жойлаштиришга қарор қилинган эди.\nЯқинда Шарқий Оврўпода ўз қўшинларини жойлаштиришга тайёрлигини билдирган НАТОга аъзо мамлакатларнинг сони 16 тага етгани хабар қилинди.\n2017 йилда НАТО Шарқий Оврўпода тўртта: Польша, Эстония, Латвия ва Литвада ўз батальонларини жойлаштириши режалаштирилган.\nНАТО Бош котиби Йенс Столтенберг иттифоқ Россия билан қарама-қаршиликка боришни, янги "Совуқ уруш" бошланишини хоҳламасликларини, бироқ Шарқий Оврўпода қўшимча қўшинлар жойлаштириш зиддият олдини олиш мақсадини кўзлаганини айтди.


Сувсиз, овқатсиз ва “памперслар”да: шифокор пойтахт ковид-клиникалардан бири тиббиёт ходимлари қандай ишлаётгани ҳақида гапириб берди - Anhor\nAnhor Все посты Сувсиз, овқатсиз ва “памперслар”да: шифокор пойтахт ковид-клиникалардан бири тиббиёт ходимлари қандай ишлаётгани ҳақида гапириб берди\nСувсиз, овқатсиз ва “памперслар”да: шифокор пойтахт ковид-клиникалардан бири тиббиёт ходимлари қандай ишлаётгани ҳақида гапириб берди\nҲимоя кийими, иккита ниқоб, икки жуфт қўлқоп, шапкача, кўзойнак, этик ва … катталар учун таглик – бу ковид-режиvга ўтган пойтахт клиникасида ишлайдиган шифокорнинг 8 соатлик смена давомида ишлатадиган одатий экипировкаси. Бугун тиббий муассаса раҳбарияти Соғлиқни сақлаш вазирлиги (ССВ) стандартлари бўйича даволамагани учун кунларнинг бирида хусусий клиникаларнинг лицензиялари тўхтатилиши ҳақида “огоҳлантириш” олиш учун ўз ходимларининг ҳаётини хавфга қўйиш, махсус ускуналар ва препаратлар харид қилиш учун қарзга ботиш, туну-кун тиним билмасдан ишлаш керакмиди, деган шубҳага бормоқда. Diason ва Parents Holiday клиникаларининг раҳбари олий тоифали шифокор Лола Диёрова Anhor.uz мухбирига нега Covid-19 ни қатъий протокол бўйича даволаш қийинлиги, ходимларни касалланишдан ҳимоя қилиш мумкинми ёки йўқлиги ва энг оғир даврларда уларга ким ёрдам бергани ҳақида гапириб берди.\n«Бизга ҳар куни қўнғироқ қилиб, ковид-беморлар учун клиника очишимизни сўрашарди»\nБир неча ҳафта олдин Parents Holiday стационари ковид-режимда очилди, бунинг учун клиникани қисман қайта жиҳозлашга тўғри келди. Энди бу ерда шунчаки биринчи ва иккинч қаватлар эмас, балки иккита зона мавжуд: қизил – беморларни сақлаш учун, яшил – тиббий ходимларни жойлаштириш учун. Зоналарга кириш ва чиқиш жойларида дезинфекциялаш туннеллари ўрнатилган. МСКТ корпуси йўл-йўл ленталар билан тўсилган, соматик беморлар клиникадан уйига қўйиб юборилди, тор мутахассислар қабули тўхтатилди: энди кардиологлар, невропатологлар ва терапевтлар энди шунчаки қизил зонадаги шифокорлардир.\n«Одамлар бизга мунтазам равишда қўнғироқ қилиб, ковид-беморларни қабул қилишимиз-қилмаслигимизни сўрашарди. Тез ёрдам хизмати кўп сонли беморларни эплай олмасдан, чақирувларга келмай қўйганди, ҳатто оғир беморларни ҳам касалхонага ётқизиш қийин бўлиб қолганди. Нафақат давлат, балки хусусий касалхоналар ҳам беморларга тўлиб кетганди. Биз ҳар куни маълумотларни ўрганардик, протоколларни муҳокама қилардик, бошқа клиникаларда даволаш натижаларини таҳлил қилардик, хатарларни ҳисоблардик. Охир-оқибатда шу қарорга келдик, чунки четда қараб туролмаслигимизни тушундик. Аммо ковид-госпитални ташкил қилиш осон иш эмасди. Ҳаммасини янгидан ташкил қилишга, кислород концентраторларини харид қилишга тўғри келди. Улар ҳеч қаерда йўқ эди. Ўша пайтда Ўзбекистонга қиммат нархда битта-иккита олиб келинарди. Биз қийинчилик билан 900-1000 доллардан бир нечта аппаратни топишга муваффақ бўлдик, улар энди 4 млн сўмгача арзонлашди, июль ойида уларни бундай нархга топиб бўлмасди. Баъзи аппаратларни жуда қиммат сотиб олдик. Чунки ҳатто фармкомпаниялар ҳам узр сўраб, қандайдир бир препаратни икки қутидан кўп беролмаслигини, уларда дорихоналар ва бошқа клиникаларни таъминлаш кўрсатмаси борлигини айтишарди. Бундан ташқари, ходимлар учун ҳимоя кийимлари харид қилинди, идишлар, чойшаблар ва ҳ.к.лар алмаштирилди», – дейди Лола Диёрова.\n“Диасон” клиникаси раҳбарининг сўзларига кўра, клиника беморларни кўкрак қафаси МСКТга қабул қила бошлаганида, фаолиятнинг биринчи ҳафтасида ходимлар оммавий тарзда зарарлана бошлаган. Зоналар аниқ ажратилганига, ҳимоя кийимлари ва тотал дезинфекция мавжудлигига қарамасдан, шифокорлар ва ҳамширалар ковидга чалина бошлади. Бу кўпчилик учун кескин бурилиш даврига айланди. Тиббий ходимлар касаллик айрим ҳолларда оғир кечишини, инфекцияни яшин тезлигида юқтириб олиш мумкинлигини ва коронавирус ўзини қандай тутишини билиб бўлмаслигини кўришди. Ҳамма ҳам соғлиғи ва ҳаётини хавф остига қўйишни истамасди.\n«Агар кимдир кетишни хоҳласа, уни олиб қолишга ҳаракат қилмадим. Айримларнинг соғлиғи кўтармаслигини, кўпчиликнинг уйда болалари, кекса ота-оналари борлигини тушунардим. Бир шифокоримиз оғир касал бўлиб қолди, реанимацияда ётди, ҳозир реабилитациядан ўтмоқда. Биз хусусий сектормиз, мен ҳеч кимни Гиппократ қасамини бажаришига мажбурлай олмасдим. Биз маошларни нафақат шифокорларга, балки ҳамширалар ва санитарларга ва ҳатто ошпазлар, хўжалик ишлари ходимлари ва қўриқчиларга ҳам бир неча баравар кўтарган бўлсак ҳам, одамларни ишлашни хоҳламасди. Чунки ковид-режимдаҳатто чойшабларни ҳам ювишга бошқача тарзда топшириш керак: қизил зонадар чиқадиган барча чойшаблар дезинфекцияланади ва фақат шундан кейингина уни кир ювиш корхонасига олиб бориш мумкин. Бу нега қиммат деган саволга жавоб. Клиникамиз доим ўзининг ҳамёнбоп нархлари билан ажралиб турган, аммо бу ҳолда биз нархни суткасига 350 минг сўмдан 3 млн сўмгача кўтаришга мажбур бўлдик, чунки харажатлар бир неча бараварга ошди – бу ходимларга маош, ускуналар, тиббий препаратлар хариди учун харажатлар, бунинг устига ковид-режимга ўтишда бизда яна бошқа кўплаб чиқимлар ҳам пайдо бўлди», – дея қайд этади клиника раҳбари.\n«Шифокорлар сувсиз, овқатсиз ва “памперс”да 8 соатлаб ҳолдан тойгунча ишламоқда»\nParents Holiday стационарида шифокорлар вахта режимида ишлайди, яъни улар 14 кун касалхонани тарк этмайди. Ҳар 8 соатда алмашиб туришади. Бундай тартибни тиббий ходимлар ўзлари белгилаган. Бу вақт давомида улар ҳимоя кийимларида бўлади ва қизил зонани тарк этмайди.\n«Коронавирусга чалинган беморлар ётган қизил зонага киришдан олдин ҳар бир тиббий ходим махсус ҳимоя кийимини кияди. Юзига қўш ниқоб, кўзойнак тақади, шапкача кияди, оёқларига эса – резина этик. Ҳозир шифокорларда кислород очлиги ривожланмоқда, ҳимоя ниқоби мунтазам равишда терига тегиши ва уни босиши натижасида уларнинг юзларида гематомалар пайдо бўлган.\nҚизил зонада ҳеч нимани ечиш, ичиш ёки ейиш мумкин эмас, ҳожатхонага бориш мумкин эмас. Бунинг учун тиббий ходимлар катталар учун мўлжалланган памперслардан фойдаланади, уаммо улар жуда иссиқ, айримларда тери билан муаммолар, дерматитлар, тошма пайдо бўляпти. Аммо бошқа илож йўқ. Шифокор фақат 8 соатдан кейин қизил зонадан чиқади, дезинфекциядан ўтади, кийимини ечиб, биринчи қаватга тушади, бу ерда биз ходимлар учун “меҳмонхона” ташкил қилганмиз. Вирус юққан тақдирда, шифокорлар бир-бирини зарарламаслиги учун ҳар бир ходимга алоҳида хона ажратилган. 8 соатлик ҳордиқдан кейин тиббий ходимлар яна сменага чиқади. Шу тарзда 2 ҳафта ишланади. Кейин улар яна бироз вақтга карантинга жойлаштирилади. Агар аломатлар бўлмаса ва тест салбий чиқса, клиника ходимлари ўз оилаларига қайтади», – дейди шифокор.\n«Covid-19 ўзини қандай тутишини билиб бўлмайди»\nКлиника шифокорлари бу инфекциянинг бирор-бир аниқ стереотипга ёки стандартга солиб бўлмайдиган мутлақо кутилмаган самарага эга эканини айтишмоқда. Беморларнинг кўпчилиги уларда ковид эмас, фақат пневмония борлигини таъкидлашади. Бироқ пневмония – бу вирус ривожининг бор-йўғи оқибатидир. Агар ПЗР таҳлил натижалари салбий чиқса, бу ҳали беморда коронавирус йўқлигини кафолатламайди.\n«Биз ўзимиз учун МСКТ 98% аниқликда ташҳис қўйиш методларидан бири эканини белгилаб олдик. ПЗР ҳар доим ҳам ўзини оқламайди. Мен сохта салбий тестга эга кўплаб беморларни кўрдим. Эҳтимол, бу ПЗР методининг аниқлиги ўртача 77-80% бўлгани учундир. Кўп ҳолларда беморда салбий ПЗР тест бўлганидаковид-пневмония шиддат билан ривожланган», – дейди Лола Диёрова.\nКовидда босқичлилик бор: организмнинг интоксикацияси, эпизодик ҳарорат, шамоллашга ўхшаш иситмали қалтираш ҳолати, айрим ҳолларда диарея бўлиши, гайморит ёки отит зўрайиши мумкин. Аммо бу ковид учун етарлича ўзига хос аломат, дейишмоқда шифокорлар. Пневмония ва коагулопатия, яъни қоннинг кескин қуюқлашиши вируснинг асосий асоратлари ҳисобланади. Улар касалликнинг илк босқичида бўлиши ёки йўқлиги номаълум.\n«Кўп ҳолларда ковид-пневмония аломатсиз кечади, уни фақат МСКТ тадқиқот кўрсатиши мумкин. Ковиднинг энг ёмон томони ҳам ана шунда. Бизга МСКТга кўринишидан соғлом, ҳароратсиз ва ҳансираши бўлмаган одамлар ҳам келган, бироқ томография уларда ўпканинг 50% дан ортиғи шикастланганини кўрсатган. Яқинда ғаройиб бир ҳодиса бўлди – МСКТга кекса жуфтлик келди. Ўзлари, ҳеч кимнинг ёрдамисиз мустақил келишди. Аппарат эса, эркакда бир ўпканинг деярли йўқлиги, иккинчисида эса бор-йўғи 15% шикастланмаган тўқима қолганини кўрсатди. Бу биз учун шок эди. Ковид жуда кам ўрганилган ва у ўзини қандай тутишини билиб бўлмайди. Биз стационарда беморлар деярли бир кечадаёқ енгил шаклдан оғир шаклга ўтганини кўрдик. Шу боис шифокорлар ҳар тўрт соатда беморларни кўрикдан ўтказади. Сатурацияни, қон босимини ўлчашади, зарур бўлса таҳлиллар, ЭКГни амалга оширишади. Тайинлаш варақлари бутун даволаш курси давомида бир неча марта ўзгариши мумкин», – дейди Лола Диёрова.\nШу боис ССВнинг ҳаммани битта стандартга бўйсундиришга бўлган интилиши ғазабга солмоқда. Суҳбатдошимизнинг сўзларига кўра, ой бошида коронавирусга чалинган беморларни даволаш бўйича 6-протокол пайдо бўлган, эртаси куни эса вазирликдаги йиғилишда хусусий клиникалар раҳбарларига тўртта клиника “Covid-19 га эга беморларни ССВ билан шартнома тузмасдан ва станлартларга амал қилмасдан даволагани учун” лицензиясидан маҳрум этилгани маълум қилинди.\n«Биз бу ишга қўл урмаслигимиз, аввалги режимда ишлашда давом этишимиз мумкин эди. Аммо беморлар ҳар куни телефон қилар ва уларни қабул қилишимизни илтимос қиларди, чунки давлат касалхоналари эплолмай қолганди. Биз бу урушга қўшилдик, энди бизга хусусий муассасаларга бундай муносабат. Ковид билан қатъий протокол бўйича ишлаб бўлмайди, чунки ҳар бир кишида вирусга индивидуал иммун жавобга эга. Афсуски, ўлим ҳолатлари муқаррар, биз бутун дунёда одамлар коронавирусдан нобуд бўлаётганини кўряпмиз. Фақат Ўзбекистондагина улар вирусдан эмас, балки уни хусусий клиникаларда даволашдан нобуд бўлишяптими??? Бу беъманилик! Яъни ССВ ҳозир ўлим ҳолатлари давлат касалхоналарида, уйда в тез ёрдам машиналарида бўлиши мумкинлигини фараз қиляпти, аммо хусусий тиббий муассасаларда эмас. Биз ҳар куни беморларнинг ҳаёти ва соғлиғи учун курашдик, курашяпмиз ҳам, биз виждонан ва фидойилик билан ўз бурчимизни бажардик, аммо ҳозир бу курашга қўрқув қўшилди – битта ўлим ҳолати бўлса, клиникани ёпишади. Одатда биз ҳар бир сўзимизни ўйлаб гапирамиз, бироқ энди пичоқ суякка етди. Менинг ходимларим ва беморлар олдида жавобгарлигим бор», – дейди шифокор.\nЛола Диёрованинг қайд этишича, у ўз клиникаларини қайта жиҳозлашга катта пул йўналтирган, ходимларни хавф остига қўйган, ССВ эса лицензияни чақиртириб олиш билан таҳдид қилмоқда. Шунингдек, беморларнинг уйда даволаниши тақиқлангани ҳам шифокорларнинг ғазабини қўзғатди. «Агар бемор муолажа тайинлашни илтимос қилса, биз эса бу шифокорларга тақиқлангани учун унга ёрдам беришни рад этсак, унда биз, шифокорлар, нима қилишимиз керак?! Ахир айнан шифокор касаллик аломатлари ва унинг кечишини енгиллаштириши, беморни тиббий муассасага ўз вақтида йўналтириши мумкин (сатурация пасайганида, даволаш самара бермаганида, ҳолат ёмонлашганида)», – дея қайд этади Лола Диёрова.\nШифокорлар худо эмас, улар имконсиз ишни қилолмайди, ҳолбуки сўз кам ўрганилган вирус ҳақида бормоқда. Шифокор нотўғри диагноз қўяётган, нотўғри муолажани тайинлаётган тиббий ходимлар борлигига қўшилади, аммо бу, унинг айтишича, конкрет ҳолатлар бўлиб, улар хусусий тартибда кўриб чиқилиши керак.\n«Сизга қандай ёрдамим тегиши мумкин?» ва «Ҳой, манга қара!» – шифокорларнинг кундалик ҳаётидан\nМухбирнинг ССВ нима биландир ёрдам бердими, деган саволига суҳбатдошимиз бошини чайқади. У кўмак ўша кунларда ҳатто хусусий клиникаларга ҳам жуда зарур бўлганини гапириб берди. Шаҳарда оддий препаратларни топиб бўлмасди, ускуналарни етказиб бериш бўйича қоғозбозлик тўсиқлари бўлди.\n«Ёрдам биз кутмаган томондан келди. Бир куни клиникага Олмазор прокуратурасининг ходимлари келди. Улар “Опажон, сизга қандай ёрдамимиз тегиши мумкин?” деб сўраганида ҳайратда қолдим. Бу қуруқ сўзлар эмасди! Улар ҳақиқатдан ҳам биз учун бутун Тошкент бўйлаб махсус препаратларни излашарди. Концентраторларнинг биринчи партиясини ололмай турганимизда, бизга бир тадбиркор келиб, бешта аппаратни бериб кетди. У биздан фақат бир нарсани – тезроқ очилиб, унинг ходимларини даволашни бошлашимизни сўради. Кейин, ковид-режимда ишлай бошлаганимиздан сўнг, клиникамизнинг доимий пациенти қўнғироқ қилиб, нима ёрдам бериши мумкинлигини сўради. Мен ҳеч нима керакмас, агар хоҳласангиз, тиббий ходимларни ва беморларни маънавий қўллаб-қувватлашингиз мумкин дедим. Шу куннинг ўзидаёқ у бир машина мева ва ширинликлар олиб келди. Ходимларим йиғларди», – дейди клиника раҳбари.\nАммо шифокорнинг иш кунлари ҳар доим ҳам бундай қувончли эмас. Беморларнинг кўпчилиги касалхонадан чиқаётиб, шифокорларнинг қўлларини ўпади, миннатдорчилик сўзларини айтади, узоқ умр тилайди. Аммо бунинг акси ҳам бўлиб туради.\n«Яқинда бизда шундай воқеа бўлди: анча оғир бемор аёлни олиб келишди. Унинг қариндошлари ходимларимизга сурбетларча муомала қилишди. Улар гапини “Ҳой, манга қара” дан бошлаб, шифокор келишини, беморга қандай муолажалар қилинганини, у нима еганини айтишимизни, унга тушликка помидор тўғраб беришимизни ва индивидуал менюга ўтказишимизни ва ҳоказоларни талаб қилишарди. 8 соат ҳатто сув ича олмайдиган шифокор буйруқ оҳангида санлаб айтилган помидорчалар ва бодринглар ҳақида эшитишга мажбур. Албатта, кишининг хафсаласи пир бўлади. Чунки шифокор тишини-тишига қўйиб, вазмин бўлиши ва ҳайтларни қутқаришда давом этиши керак. Аммо беморларнинг кўпчилиги самимий миннатдорчилик билдиришади, бизни ҳалоскорларимиз дейишади. Биз улар учун ишлаймиз», – дейди Лола Диёрова.\nКлиника ходимларининг тахминан 70% ковидни бошидан кечириб бўлди. Аммо салбий тест натижасини олишлари билан дарров ишга чиқишади. Нафас олиш қийин бўлган ҳимоя кийимларида юришади, витаминлар ичишади, дам олишга ва яхши овқатланишга ҳаракат қилишади. Улар оиласини жуда соғинган. Тез орада буларнинг ҳаммаси тугашига ишонади. Ҳозирча эса ишлашда, даволашда, оёққа турғазишда давом этишмоқда. Ҳар бир бемор учун самимий қайғуришади, ССВ амалдорларининг санкцияларидан қўрққани учун эмас, чунки кимдир ҳаётдан кўз юмишини истамагани учун. Улар онгли равишда ва принципиал тарзда ўз ишини, ўзлари севган ва бор кучини бераётган ишни бажармоқда…\nМТВ болаларни урган тарбиячи аёлга нисбатан чоралар кўрмоқда


Пол Уокернинг қизи отасининг ўлимида Porsche компаниясини айблади\n12:28 / 29.09.2015\n2013 йилда ЙТҲда ҳалок бўлган таниқли киноактёр Пол Уокернинг қизи Германиянинг Porsche автомобиль компаниясини судга берди. Мидоу Рейн Уокернинг сўзларига қараганда, унинг отаси Porsche Carrera GT моделидаги нуқсонлар туфайли оламдан ўтган.\nДаъво аризасида кўрсатилган моддий зарар миқдори ҳақида аниқ маълумот берилмади.\nМидоу Рейннинг ўйлашича, ушбу модель компаниянинг бошқа моделлари таъминланган ускуналар билан таъминланмагани “Форсаж” юлдузининг ҳалокатига олиб келган. Гап, хусусан, барқарорлаштириш тизими ҳақида кетмоқда.\n“Porsche Carrera GT’да бундай нуқсонлар бўлмаганида, Пол Уокер тирик бўларди”, - таъкидлади даъвогар.


VI. td=250000 - Умумий рецептура асослари\nVI. td=250000ТБ бўлган нистатинни тўғри ичак орқали крахмал шилимшиғи билан бирга ҳўқна шаклида 1 марта киритиш учун рецепт ёзинг.\nRp.: Nystatini 250000 ТБ\nM.D.S. Тўғри ичак орқали аста-секинлик билан киритиш учун, тозаловчи ҳўқнадан кейин\nMucilagо Amyli 25 ml\nD.S. Тўғри ичак орқали аста-секинлик билан киритиш учун, тозаловчи ҳўқнадан кейин\nБир марта компресс қилиш учун қанча миқдордаги эритма сарфланади?\nКўзга томизиш учун мўлжалланган эритмалар қандай миқ- дорда тайёрланади?\nОғир металл тузлари эритмаларини кўзга томизиш учун қайси шаклда ёзилади?\nфақат фоизли шаклда\nфақат кенгайтирилган шаклда\nфақат қисқартирилган шаклда\nфақат официнал шаклда\nуч хил шаклда\nБир марта ишлатишга мўлжалланган доривор ҳўқнанинг миқдори қуйидагича:\nДоривор ҳўқналар рецептда қуйидаги шаклда ёзилади:\nБир марта ишлатишга 100-200 мл миқдорида дозаланади: 1) доривор ҳўқна 2) компресс учун 3) ювиш учун 4) сприн- цевание қилиш учун 5) чайиш учун\n4-МАВЗУ – Инъекция учун ишлатиладиган дори шакллари\nМавзуни изоҳлаш: Ҳар бир шифокор инъекция учун ишлати- ладиган дори шаклларига рецепт ёзишни билиши керак.\nМашғулот мақсади: Талабаларга инъекция учун ишлатилади- ган дори шаклларига рецепт ёзиш қоидаларини, шаклларини ва усулларини ўргатиш.\n1. Тери остига ва мушак орасига юбориш учун ишлатиладиган эритмаларга рецепт ёзиш қоидалари билан таништириш.\n2. Вена орқали юбориш учун ишлатиладиган эритмаларга ре- цепт ёзиш қоидалари билан таништириш.\n3. Инъекция учун ишлатиладиган сочмасимон моддаларга ре- цепт ёзиш қоидалари билан таништириш.\n4. Инъекция учун ишлатиладиган мойли эритмаларга рецепт ёзиш қоидалари билан таништириш.\n5. Инъекция учун ишлатиладиган суспензиялар, органопрепа- ратлар, официнал ва новогален препаратларга рецепт ёзиш қоида- лари билан таништириш.\n1. Тери остига ва мушак орасига юбориш учун ишлатиладиган эритмалар. Уларнинг умумий тавсифланиши.\n2. Вена орқали юбориш учун ишлатиладиган эритмалар. Улар- нинг умумий тавсифланиши.\n3. Инъекция учун ишлатиладиган сочмасимон моддалар. Улар- нинг умумий тавсифланиши.\n4. Инъекция учун ишлатиладиган мойли эритмалар. Уларнинг умумий тавсифланиши.\n5. Инъекция учун ишлатиладиган суспензиялар, органопрепа- ратлар, официнал ва новогален препаратлар. Уларнинг умумий тавсифланиши.\nМашғулот ўтказиш жойи – Кафедранинг ўқув хоналари.\n1. Уй вазифаларини текшириш ва талабаларнинг саволларига жавоб бериш – 10 дақиқа.\n3. Тери остига ва мушак орасига юбориш учун ишлатиладиган эритмаларга рецепт ёзиш қоидаларини тушунтириш – 15 дақиқа.\n4. Вена орқали юбориш учун ишлатиладиган эритмаларга ре- цепт ёзиш қоидаларини тушунтириш – 10 дақиқа.\n5. Инъекция учун ишлатиладиган сочмасимон моддаларга ре- цепт ёзиш\nқоидаларини тушунтириш – 10 дақиқа.\n6. Инъекция учун ишлатиладиган мойли эритмаларга рецепт ёзиш қоидаларини тушунтириш – 10 дақиқа.\n7. Инъекция учун ишлатиладиган суспензиялар, органопрепа- ратлар, официнал ва новогален препаратларга рецепт ёзиш қоида- ларини тушунтириш – 15 дақиқа.\nИнъекция учун ишлатиладиган дори шакллари\nИъекция учун ишлатиладиган дори шаклларига сувли ва ёғли эритмалар, суспензиялар, эмульсиялар ҳамда стерилланган поро- шок (сочма ёки кукун) ва таблеткалар киради. Порошок ва таблет- калар ишлатилишидан бевосита олдин стерил эритувчиларда эри- тиб олинади. Улар асосан тери остига, мушак орасига, вена ва арте- риалар орқали юборилади. Эритувчи сифатида инъекция учун сув (Aqua pro injectionibus), шафтоли ва бодом ёғи (Oleum Persicorum, Oleum Amygdalarum), айрим ҳолларда 33 % гача суюлтирилган этил спирти (spiritus Ethylicus) қўлланилади.\n1) тез таъсир қилади, чунки дори тери остига ва мушак орасига юборилганда тез сўрилади, вена ва артерия орқали юборилганда эса дори модданинг ҳаммаси бирданига қонга тушади;\n2) дори моддалар ошқозон-ичак йўлини ва жигарни четлаб ўтади (у ердаги ферментлар дориларнинг фаоллигини сусайтирувчи хоссага эга);\n3) дори моддалари аниқ дозаланади.\nИнъекция учун ишлатиладиган эритмаларга қўйиладиган асосий талаблар:\n1) стерил бўлиши керак;\n2) тоза бўлиши (механик аралашмалар бўлмаслиги) керак;\n3) чўкма ҳосил қилмаслиги керак;\n4) пирогенлик хоссалари (тана ҳароратини ошириш хусусияти) бўлмаслиги керак (апироген);\n5) айрим ҳолларда (алоҳида ҳолларда) изотоник бўлиши керак.\nИнъекция учун ишлатиладиган дори шаклларига рецепт ёзиш қонун-қоидалари:\nТери остига юбориш учун дори моддасининг бир марталик до- заси 1-2 мл, мушак орасига юбориш учун 1-10 мл, вена орқали юбо- риш учун эса 1 мл дан 200-500 мл гача эритувчида эритилади. Тери остига ва мушак орасига юборишга мўлжалларган эритмалар одат- да тақсимланган (ампулаларда) ва тақсимланмаган (флаконларда) усулларда ёзиб берилиши мумкин. Рецепт 3 хил шаклда ёзилади: кенгайтирилган, қисқартирилган ва фоизли.\nМисол. td=0,001 г бўлган атропин сульфатини дозаларга тақ- симланмаган ва тақсимланган усулларнинг ҳамма шаклларда 1 мл дан тери остига юбориш учун 5 та инъекцияга ёзиб беринг.\n1) атропин сульфати 0,001х 5 марта = 0,005 г.\n2) сув 1 мл х 5 марта = 5 мл\nI. Тақсимланмаган (дозаларга бўлинмаган) усул:\n1. Кенгайтирилган шакл:\nRp.: Atropini sulfatis 0,005\nD.S. 1 мл дан тери остига юбориш учун\n2. Қисқартирилган шакл:\nRp.: Solutionis Atropini sulfatis 0,005 – 5 ml\n3. Фоизли (%) шакл:\nRp.: Solutionis Atropini sulfatis 0,1% – 5 ml\nII. Тақсимланган (дозаларга бўлинган) усул:\nRp.: Atropini sulfatis 0,001\nAquae destillatae 1 ml\nS. 1 мл дан тери остига юбориш учун\nИзоҳ: Бу кўринишда ёзилган рецептда стериллашга кўрсатма берилмай- ди, чунки ампулалар ичидаги дорилар стерил бўлади (ампулалаш стерил ша- роитларда олиб борилади).\nRp.: Solutionis Atropini sulfatis 0,001 – 1 ml\nS 1 мл дан тери остига юбориш учун\nRp.: Solutionis Atropini sulfatis 0,1% – 1 ml\nВена орқали юборишга мўлжалланган эритмалар фақат фоизли шаклда ёзилади: агар препарат флаконларда бўлса, у ҳолда тақсим- ланмаган усулнинг фоизли шаклида, агар ампулаларда бўлса, у ҳолда тақсимланган усулнинг фоизли шаклида.\n1. 40 % ли глюкоза эритмасининг 10 мл лик 10 та ампуласига рецепт ёзиб беринг.\nRp.: Solutionis Glucosi 40 % – 10 ml\nS. 10 мл дан вена орқали аста-секинлик билан юборилсин\n2. Натрий хлоридининг 200 мл 0,9 % ли изотоник эритмасига вена орқали томчилатиб юбориш учун рецепт ёзиб берилсин.\nRp.: Solutionis Natrii chloridi 0,9 % – 200 ml\nD.S. Вена орқали томчилатиб юбориш учун\nИнъекция учун ишлатиладиган мойли эритмаларга рецепт фа- қат тақсимланган усулнинг қисқартирилган ва фоизли шаклларида ёзилади.\nМисол: td=0,2 г бўлган камфоранинг мойли эритмасини тери остига 1 мл дан юбориш учун 10 та инъекцияга рецепт ёзиб берилсин.\nRp.: Solutionis Camphorae oleosae 0,2 – 1 ml\nS. Ампула ичидаги препаратнибевосита ишлатишдан олдин тана ҳароратигача илитиб, 1 мл дан тери ос- тига юборишга\nRp.: Solutionis Camphorae oleosae 20 % – 1 ml\nS. Ампула ичидаги препаратни бевосита ишлатишдан олдин тана ҳароратигача илитиб, 1 мл дан тери ос- тига юборишга\nАмпула ёки флаконларда чиқариладиган сочмасимон дори мод- даларга рецепт ёзилганда, уларни эритиш тўғрисидаги кўрсатма сигнатурада берилади ва бир вақтнинг ўзида эритувчига ҳам алоҳи- да рецепт ёзилади.\n1. td = 0,05 г бўлган кокарбоксилазанинг 10 та ампуласига ре- цепт ёзиб берилсин ва 0,05 г дан мушак орасига юбориш белгилан- син. Ишлатилишидан бевосита олдин ампула ичидаги доривор мод- да 2 мл инъекция учун сувда эритилсин.\nS. Ампула ичидаги сочмани 2 мл инъекция учун сувда эритиб, кунига бир маҳал м/о юборилсин\nRp.: Aquae pro injectionibus 2 ml\nS. Кокарбоксилазани эритиш учун\n2. td = 500000 ТБ бўлган бензилпенициллиннинг натрийли ту- зидан 10 та флаконга рецепт ёзиб берилсин ва кунига 4 маҳал му- шак орасига юбориш учун тавсия қилинсин. Бевосита ишлатишдан олдин 1 та флакон ичидаги препаратни 5 мл 0,5 % ли новокаин эритмасида эритилсин.\nRp.: Benzylpenicillini-natrii 500000 ТБ\nS. Битта флакон ичидаги препарат 5 мл 0,5 % ли ново- каин эритмасида эритилиб, 500000 ТБ дан кунига 4 маҳал мушак орасига юборилсин. Синамадан сўнг!\nRp.: Solutionis Novocaini 0,5 % – 5 ml\nS. Бензилпенициллинни эритиш учун\nИнъекция қилиш учун ишлатиладиган мойли суспензиялар асептик шароитларда тайёрланади ва флаконларда чиқарилади. Уларни ишлатишдан олдин тана ҳароратигача илитиб ва чайқатиб олиш керак. Дори моддасининг керакли миқдорини бевосита ишла- тишдан олдин асептик шароитда флакондан олиб парентерал йўл билан организмга юборилади.\nМисол: 100 мл бийохинол суспензиясига рецепт ёзиб берилсин ва 3 мл дан 3 кунда 1 марта мускул орасига юбориш буюрилсин.\nRp.: Biiochinoli 100 ml\nD.S. 3 мл дан 3 кунда 1 марта мушак орасига юборилсин. Ишлатишдан олдин тана ҳароратигача илитилсин ва чайқатилсин!\nИнъекция учун ишлатиладиган официнал эритмалар, новогален препаратлар ва органопрепаратлар ампулаларда чиқарилади ва ре- цептда Rp.: дан кейин препаратнинг фақат номи ва миқдори кўрса- тилади.\n1. Официнал препаратлар:\nКордиаминнинг 1 мл лик 10 та ампуласига рецепт ёзиб берил- син ва 1 мл дан тери остига юбориш буюрилсин.\nS. 1 мл дан тери остига юборилсин.\n2. Новогален препаратлар:\nИчида 1 мл дигален-нео бўлган 10 та ампулага рецепт ёзиб бе- рилсин ва 1 мл дан тери остига юбориш белгилансин.\nS. 1 мл дан кунига 1 маҳал тери остига юборилсин.\nИчида 1 мл (5 ТБ) дан питуитрин бўлган 10 та ампулага рецепт ёзиб берилсин ва 1 мл дан тери остига юбориш тавсия қилинсин.\nRp.: Pituitrini 1 ml (5 ТБ)\n4-МАВЗУ БЎЙИЧА ТАЛАБАЛАРНИНГ МУСТАҚИЛ ТАЙЁРЛАНИШЛАРИ УЧУН ТОПШИРИҚЛАР\n1. td=1 мг бўлган атропин сульфат (Atropini sulfas) эритмасига, 10 та инъекцияга, 1 мл дан тери остига юбориш учун.\n2. md=5 сг бўлган аминазин (Aminazinum) эритмасига, 10 та инъекцияга, 1 мл дан тери остига юбориш учун.\n3. Камфоранинг (Camphora) 20 % ли мойли эритмасига, 10 та ампула 2 мл дан тери остига юбориш учун.\n4. td=2 мг бўлган ацеклидин (Aceclidinum) эритмасига, 10 та инъекцияга, 1 мл дан тери остига юбориш учун.\n5. Эфедрин гидрохлоридининг (Ephedrini hydrochloridum) (td = 5 сг) 5 та инъекцияга мўлжалланган эритмасига, 1 мл дан тери остига юбориш учун.\n6. Коргликон (Corglyconum) нинг 0,06% ли эритмасига, 10 та инъекцияга, 1 мл препаратни 20 мл 40% ли глюкоза эритмасида суюлтириб, в/о киритиш учун.\n7. Кальций хлориди (Calcii chloridum) нинг 10% ли эритмасига, 10 та инъекцияга, 10 мл дан в/о киритиш учун.\n8. td=5 мг бўлган винбластин (Vinblastinum) нинг 10 та ампула-\nсига, ҳафтасига 1 маҳал ишлатишдан олдин натрий хлоридининг изотоник эритмасидан 5 мл ида эритиб, в/о секин-аста киритиш учун.\n9. td=2 дг бўлган циклофосфан (Cyclophosphanum) нинг 24 та ампуласига, ишлатишдан олдин 10 мл инъекция учун сувда эритиб, кунига 1 маҳал в/о киритиш учун.\n10. td = 5 дг бўлган анальгин (Analginum) эритмасига, 10 та инъекцияга мўлжаллаб, 1 мл дан тери остига юбориш учун.\n11. td=2 дг бўлган камфора (Camphora) нинг мойли эритмасига, 10 та инъекцияга, 1 мл дан тери остига юбориш учун.\n12. td=1 сг бўлган дибазол (Dibazolum) эритмасига, 10 та инъек- цияга, 2 мл дан тери остига юбориш учун.\n13. td=5 сг бўлган эфедрин гидрохлориди (Ephedrini hydrochloridum) эритмасига, 10 та инъекцияга, 1 мл дан тери остига юбориш учун.\n14. td=2 сг бўлган папаверин гидрохлориди (Papaverini hydrochloridum) эритмасига, 10 та инъекцияга, 1 мл дан тери остига юбориш учун.\n15. td=2 дг бўлган кофеин натрий-бензоати (Coffeini natrio-ben- zoas) эритмасига, 10 та инъекцияга, 1 мл дан тери остига юбориш учун.\n16. td=5 мг бўлган новокаин (Novocainum) эритмасига, 10 та инъекцияга, 1 мл дан тери остига юбориш учун.\n17. td = 1 мг бўлган адреналин гидрохлориди (Adrenalini hyd- rochloridum) эритмасига, 10 та инъекцияга, 1мл дан тери остига юбориш учун.\n18. td=1 дг бўлган кофеин натрий-бензоати (Coffeini natrio-ben- zoas) эритмасига, 5 та инъекцияга, 1 мл дан тери остига юбориш учун.\n19. md=2 сг бўлган морфин гидрохлориди (Morphini hydrochloridum) эритмасига, 5 та инъекцияга, 1 мл дан тери остига юбориш учун.\n20. Димедрол (Dimedrolum) нинг 1 % ли эритмасига, 10 та инъ- екцияга 1 мл дан тери остига юбориш учун.\n21. Ретаболил (Retabolilum) нинг 5 % ли мойли эритмасига, 5 та инъекцияга, 1 мл дан м/о киритиш учун.\n22. td=1500000 ТБ бўлган бициллин-5 (Bicillinum-5) нинг 3 та\nфлаконига, ишлатишдан олдин 10 мл 0,5 % ли новокаин эритмасида эритиб, м/о ҳар ойда 1 марта киритиш учун.\n1. 1 мл эритмада 2 дг кофеин бор. Бу эритма неча % ли?\n2. 40 % ли глюкоза эритмасининг 20 мл ида қанча препарат бор?\n3. 0,05 % ли эритманинг 2 мл ида қанча строфантин бор?\n4. 0,25 % ли новокаин эритмасидан 5 мл тайёрлаш учун қанча препарат керак?\n5. 5 % ли эфедрин эритмасининг 4 мл ида қанча препарат бор?\n6. Морфиннинг 1 % ли эритмасининг 1 мл да қанча препарат бор?\n7. Аминазиннинг 2,5 % ли эритмасининг 5 мл ида қанча пре- парат бор?\n8. Дибазолнинг 0,5 % ли эритмасидан 5 мл ини тайёрлаш учун қанча препарат олиш лозим?\nIII. Инъекция учун ишлатиладиган дори шаклларимавзуси бўйича ўз-ўзини назорат қилиш машқлари (ҳар битта мисол учун битта тўғри рецепт берилган бўлиб, дастлаб уни топиш лозим, кейин эса қолган рецептлардаги хатоликлар аниқланади):


Навоийда 31 ёшли аёл ўзи ва уч нафар қизининг жонига суиқасд қилди — Sof.uz\nЖАҲОН 162,593,357 141,565,202 3,373,161\nНавоийда 31 ёшли аёл ўзи ва уч нафар қизининг жонига суиқасд қилди\n24.03 09:41 684 Жамият\nНавоий вилоятининг Навбаҳор туманидаги «Совунгар» маҳалласида яшовчи аёл ўзи ва уч нафар қизининг жонига суиқасд қилди. Айни пайтда суиқасд сабаби аниқланмоқда. Бу ҳақда «Дарё» хабар берди.\nТаъкидланишича, 2021 йилнинг 21 март куни Наврўз байрами муносабати билан вилоятнинг Навбаҳор туманидаги «Совунгар» МФЙда яшовчи 31 ёшли аёл 2013, 2016 ҳамда 2018 йилда туғилган қиз фарзандларини Навоий шаҳридаги дам олиш масканига олиб борган ва улар билан сайр қилган. Бироқ дам олишдан қайтаётган аёл кутилмаган қарорга келган. Ва ўзи ва уч нафар фарзандини поезд тагига ташлаб, жонига қасд қилган. Қизлар омон қолган, она эса вафот этган.\nВоқеа содир бўлишидан олдин онасининг кутилмаган хатти-ҳаракатидан безовталанган 2013 йилда туғилган катта фарзанди унинг қўлидан чиқиб кетган.\n«Аёлнинг икки нафар қизи эса ўзининг қўлида қолган. Содир бўлган мудҳиш ҳолат туфайли 2016 йилда туғилган қиз бошидан тан жароҳати олган ва айни пайтда шифохонада. 2018 йилда туғилган қиз ҳам бахтли тасодиф туфайли омон қолган. Она эса шифохонага олиб кетилган ва олган оғир тан жароҳати туфайли ўша ерда вафот этган. Марҳумнинг нега бу қотилликни содир этгани кенг жамоатчилик иштирокида муҳокама этилди. Бироқ онанинг ўлими ҳамон мавҳумлигича қолмоқда», — дейди Ўктам Усмонов.\nНавоий вилояти ҳокимлиги, вилоят прокуратураси, вилоят ИИБ вакиллари ҳамда туман масъул ходимлари томонидан «Совунгар» МФЙда бўлиб ўтган муҳокамада марҳума яшаб келган хонадон ибратли ва намунали оила экани таъкидланган.\nМуҳокама пайтида аниқланишича, у байрам куни қайнатаси ва бошқа оила аъзолари билан томорқада байрамона кайфиятда ишлаган.\n«Совунгар» маҳалла фуқаролар йиғини раиси ўринбосари Зумрад Розиқовага кўра, фуқаро Ш.Ч. бир гапириб, ўн куладиган, қайнанаси билан ҳам она-ю қиздек бўлиб яшашганига маҳалла-кўй ҳавас қилиб келган.\nАйтилишича, мазкур ҳолат юзасидан прокуратура органлари томонидан тегишли тартибда текширув ҳаракатлари ва таҳлиллар олиб борилмоқда.\nКеча, 17:45 2323\n13.05 09:50 1317\n13.05 15:20 733\n13.05 09:29 539\n13.05 15:24 535\n14:53 4 Жамият\n14:51 2 Жамият\n14:45 3 Жаҳон\nБугун, 14:37 11 Жаҳон\nБугун, 14:34 43 Жаҳон\nБугун, 11:56 25 Илм-фан


7 га кирмаган бола чет тилини ўрганиши зарурми?\n2016.08.10 | Қарор ва ижро\nЎзбекистон Республикаси Президентининг “Чет тилларни ўрганиш тизимини янада такомиллаштириш чора-тадбирлари тўғрисида”ги қарорида чет тилларни ўқитишда уйғун камол топган, ўқимишли, замонавий фикрловчи ёш авлодни шакллантиришга йўналтирилган тизим яратиш кўзда тутилган. Унга кўра, инглиз тилини умумтаълим мактабларининг биринчи синфларидан ўйин тарзидаги дарслар ва оғзаки нутқ дарслари шаклида, иккинчи синфдан бошлаб алифбо, ўқиш ва грамматикани босқичма-босқич ўргатиш йўлга қўйилди. Чет тили бўйича янгидан ишлаб чиқилган давлат таълим стандартларида ҳам таълимнинг барча босқич битирувчиларининг тайёргарлик даражасига муайян талаблар қўйилган. Яъни, бошланғич таълимни тугатаётган ўн ёшли бола Европа таълим стандартларидаги А 1 даражани ўзлаштириши лозим.\nАммо орамизда фарзанди етти ёшга ҳам тўлмасдан — мактабга тайёрлов давриданоқ чет тилларни ўрганишини хоҳловчи ота-оналар ҳам йўқ эмас. Табиийки, ҳали атроф-оламни тузукроқ англаб етмаган болага менталитети ва ҳаёт тарзига бутунлай ёт бўлган бошқа тилни ўргатиш қийинчилик туғдиради. Ахир, болакай нарса-буюм ва жониворлар номини, атроф-оламни ўз тилида англаб улгурмай туриб ўзга тилда сўз ёдлаши ўзи учун номаълум нарсаларнинг нотаниш номини ўрганишдир. Бу унга оғирлик қилиши билан бирга тезда хотирасидан кўтарилади. Шу боис фарзандининг эрта билим олиши, мактабга тайёргарлик жараёнида чет тилини ҳам ўрганишини истаган ота-оналар мутахассисларнинг методик тавсияларига қулоқ тутиши ўринли, албатта.\n“Болам аълочи бўлсин”\nМутахассисларнинг айтишича, инсон бош мияси атрофдаги минглаб сигналларни қабул қилади, бу маълумотларнинг фақат бир фоизигина билдирилаётган фикрлар баёнида қайта акс этади. Тадқиқотчи Андреа Мечелли ўз изланишларида ушбу ақлий фаолият 7 ёшдан хорижий тилни ўрганаётган ўқувчида яхши ривожланишини исботлаган. Јолаверса, бу унинг интеллекти ва дунёқараши ўсишига ёрдам беради.\n— Боланинг хотираси 4–10 ёшларда яхши шаклланади, тил ўрганишга ҳам мойиллик кучли бўлади, — дейди ўқувчиларни касб-ҳунарга йўналтириш ва психологик-педагогик республика ташхис маркази психологи Муҳайё Розиқова. — Улардаги идрок, тасаввур, тафаккур ва диққат 7 ёшда тўлиқ ривожланишини инобатга олиб, фақат эслаб қолиш қобилиятини мустаҳкамлаш мақсадида содда сўзларни ўйин ва мусиқа ёрдамида ўргатиш мумкин. Бироқ айрим ота-оналар “Болам яхши ўзлаштираяпти, тенгқурлари орасида аълочи бўлсин”, дея кичкинтойнинг психофизиологик ҳиссиётлари яхши ривожланмаган бўлса-да, билим эгаллашга мажбур қилишади. Яқинда бир аёл олти ёшли боласини мактабга бермоқчи бўлиб келибди. Онанинг айтишича, қизалоҚи рус ва инглиз тили алифбосини ёд олган, санашни ҳам билади. Бола билан мулоқот қилишга уринганимизда у йиғлаб юборди. Қизалоққа кичик ёшиданоқ билим бериш мақсадида билиб-билмай босим ўтказилгани оқибатида руҳий биқиқлик, жисмоний ва нутқий ривожланишида нуқсонлар сезилди. Шунда онага бола, аввало, ўз она тилида фикрлай олиши таълимда ҳам, тарбияда ҳам ўта муҳимлигини тушунтирдик.\nБола кўпроқ хуш кайфиятда юрса, ўйинга тўйинса, қизиқарли таассуротларга бой сайрларга чиқса, “аълочилик”ка пойдевор қўйилади. Шу боис, ота-оналар кичкинтойларни нафақат чет тилини ўргатиш, балки ақлий меҳнатга жалб қилишдан аввал идрок, диққат ва тафаккури қандай ривожланганини синаб кўриши мақсадга мувофиқ. Масалан, унга уч хил расм кўрсатиб, кетма-кетликни тартиб билан айтишини сўранг: 1. Бола кўчат ўтқазаяпти. 2. Бола кўчат олиб келаяпти. 3. Бола кўчат суғораяпти (тўғри жавоб: 2, 1, 3). Ёки фарзандингизга ўнта буюм номини англатувчи сўз ўқиб беринг ва эшитганини такрорлашини талаб қилинг. Бештадан кам сўзни айтган болада эслаб қолиш қобилияти суст.\nБундан ташқари, “Тўхтамай қидир” ўйинида ўғил-қизларнинг диққат, сезги ва хотираси ривожлантирилади. 10–15 дақиқа мобайнида хонадаги предметларни эътибор билан кўздан кечириш имкони берилади. Кейин эса уларни ўлчам, ранг, шакл жиҳатдан бир хил кетма-кетликда санаб бериш керак бўлади. Бу жараёнда болалар онгига мураккаблик ва мав¬ҳумликни сингдириш фойда келтирмайди.\nИлмий-оммабоп манбаларда қайд этилишича, ёқимли куй боланинг билимли бўлишига, меъда фаолияти яхшиланишига, фортепиано ва скрипкада ижро этилган куй кичкинтойнинг ўсиш жараёнига ижобий таъсир кўрсатади. Жаҳон олимларининг тадқиқотлари натижаси шуни кўрсатганки, классик мусиқалар ошқозон яраси тезроқ битишига ёрдам берар экан.\n— Бир йўла бир нечта тилни ўрганишга қодир бўлган ва бунга эришган ёшларга таълим бериш алоҳида эътибор ва масъулият талаб этадиган вазифа, — дейди Бекобод шаҳар ХТМФМТТЭБнинг чет тили методисти Улуғбек Қўзибоев. — Хорижий тилни ўрганишга бўлган иштиёқ ва фаоллик ўз она тилимизга эътиборнинг сусайишига олиб келмаслиги керак. Бунинг учун болага таълим-тарбия беришнинг илк босқичида ўз тилидаги овозли матнларни тинглаб, ўйинчоғи ёки кўча-кўйда кўрган буюм ва жонзотлар ҳақида тасаввурга эга бўлгандан сўнг уларнинг номи рус ёки инглиз тилида қофияли шеъру қўшиқлар орқали эшиттирилади. Кичкинтойга дастлаб мулоқот қилиш жараёнини ўргатиш кифоя. Аввало, унинг кузатувчанлиги, одатий саломлашиш одобини билишига ишонч ҳосил қилгач, “салом” (hello), “хайрли тонг” (good morning), “хайрли кун” (good afternoon) ва “хайрли кеч” (good everning) сўзларини ашула қилиб куйлашга чорлаймиз. Кичик ёшдаги болаларга сўз ва матнларни ёд олишни уқтириш эмас, тилга олинаётган предметни расмлар орқали изоҳлашни ва кўргазмали қуроллар ёрдамида ҳаракатли тушунчаларни ўргатиш етарли.\n“Катта бўлишни истамайман!”\nШундай номланган фильмни кўпчилигимиз мириқиб томоша қилганмиз. Павлик исмли билимдон болакайнинг ажойиб саргузаштлари ҳар биримизда чуқур таассурот қолдирган. Зеро, фильмда болага боладек муносабатда бўлиш, ёшига мос равишда билим ўргатиш зарурлиги асослаб берилган ва ишонарли ифодаланган.\nҲақиқатан, 4–5 ёшида болалар сюжетлар ўйлаб топиб, севимли эртакларини саҳналаштиришга уринишади. Ўйинчоқларни фаол ўйнайди. Ушбу коррекцион машғулотлар идрок ва диққатнинг яхши ривожланишида ҳам муҳим аҳамият касб этади. Ана шу вазиятларда бола тартибга риоя этиб, узоқ вақт давомида диққатни бир нуқтага жамлашни машқ қилади. Етти ёшга тўлгунча фарзандимизнинг нутқини ўстиришга, уни атроф-муҳит билан таништиришга, қалбига ватанпарварлик туйғусини сингдиришга эътибор қаратсак, билимли ва зеҳнли бўлиб улғайиши шубҳасиз.\n— Маликанинг чет тилидаги янги сўзларни эслаб қолиши, билим олишга интилишини беш ёшидаёқ пайқагандим, — дейди уй бекаси Озода Нуриддинова. — Аммо кўп ўқиб, тез чарчаб қолмаслиги учун фарзандимга одатий тарздаги кўникмаларни ўргатиб бордим. Қизим кичкиналигида мусиқа ва рақсни яхши кўрар, чиройли расмлар чизарди. Бошланғич синфда ўқиётганда эса дарсликдаги барча мавзуларни ўз вақтида пухта ўзлаштиришига, кундалик уйга вазифаларни тўлиқ бажаришига кўмаклашдим. Малика билим олишга астойдил ҳаракат қилиб, айниқса, рус ва инглиз тилини ўзгача иштиёқ билан ўргана бошлади. Мактабда ўтказиладиган турли табирларда фаол қатнашиб келмоқда. Ўтган йили у “Инглиз тили билимдонлари” кўрик-танловининг шаҳар бос¬қичида биринчи ўринни эгаллаганида кўнглимни ажойиб ҳислар чулғаб олди. Эндиликда қизим корейс тилига ҳам қизиқаяпти.\nҲар бир иш ўз вақти-соати билан бўлгани афзал, дейди халқимиз. Кундан-кунга бўй чўзаётган навниҳолларнинг вақти келиб серҳосил, чуқур илдизли дарахт бўлиши бугун уларни тўғри парвариш ва тарбия қилишимизга боғлиқ. Зеро, юртимиз таълим соҳаси ривожи йўлида амалга оширилаётган саъй-ҳаракатлар замирида ҳам ана шундай эзгу ният мужассам.


Масофадан туриб ишлаётганда I чоракни қандай қилиб тўғри ёпиш мумкин\n2020 йил I чораги учун солиқ ва молиявий ҳисоботларни топшириш санаси келди. Барча бошланғич ҳужжатларни ҳисобга олган ҳолда уларни лозим даражада ёпиш, бухгалтерия дастурларида қайд этиш зарур. Карантин пайтида буни амалга ошириш осон эмас, бироқ шундай қилишга тўғри келади. Вuxgalter.uz тавсияларидан фойдаланинг.\nБиринчидан, сизга ЭҲФ сервиси ёрдам беради. Унинг ёрдамида:\n2020 йил январь–март ойларида кимлар ҳисобварақ-фактураларни ва бажарилган ишлар далолатномаларини сизга тақдим этганини таҳлил қилишингиз;\nбу даврда контрагентлардан қайси бирига уларни тақдим этганингизни текширишингиз;\nушбу маълумотларни бухгалтерия дастуридаги ҳисоб маълумотлари билан солиштиришингиз мумкин.\nСўнг қуйидагиларни амалга оширишингиз зарур:\nмасофадан туриб ишлашга ўтган пайтингиздан бошлаб олинган ҳужжатлар – Телеграм-каналлардаги фото-ҳисоботлар, файллар, ходимлар почта орқали сизга жўнатган ҳужжатларнинг фотосурати ва скриншотларини текширишингиз. Улар буйруқлар, иш вақти ҳисобини юритиш табеллари, савдо агентларининг ҳисоботлари, хизмат сафарлари ва корпоратив картадаги маблағлардан фойдаланиш бўйича бўнак ҳисоботлари ва ҳ.к. бўлиши мумкин;\n«Банк-мижоз» ёки «Интернет-банкинг» тизими ёрдамида шакллантириб, банк счётларидаги, шу жумладан КПКдаги маблағлар ҳаракати бўйича банк кўчирмасини таҳлил қилишингиз;\nконтрагентларингиз билан ҳисобот давридаги солиштириш далолатномаларини имкон қадар электрон кўринишда сўрашингиз ва тузишингиз;\nмасофадан туриб ишлашга ўтаётганда бухгалтерия ҳақиқатда олган барча ҳужжатларни бухгалтерия ҳисобида қайд этмаган бўлсангиз, ижрочилар берган ахборот асосида ёки солиштириш далолатномаларига кўра уларни тиклашга уриниб кўришингиз;\n2020 йил I чораги учун айланма-сальдо қайдномасини шакллантириб, у «қизариб қолмаганини» текширишингиз;\nконтрагентлар билан барча ҳужжатлар расмийлаштирилиб, ҳисобда акс эттирилгач – март ойи учун ҚҚСни ёки 2020 йил I чораги учун айланмадан олинадиган солиқни ҳисоблашингиз (ушбу солиқларни тўловчилар томонидан) ва солиқ ҳисоботини тақдим этишингиз:\n- 15 апрелдан кечиктирмай - айланмадан олинадиган солиқ бўйича ;\n- 20 апрелдан кечиктирмай – ҚҚС бўйича ;\nтаннархни шакллантиришингиз, даромадлар ва харажатлар счётларини (9000, 9100, 9300, 9400, 9500, 9600, 9700) ёпишингиз;\nфойда солиғини ҳисоблашингиз (ушбу солиқни тўловчилар томонидан) ва ҳисобда Дт 9810 Кт 6410 проводкаси ёрдамида акс эттиришингиз;\nФойда солиғи ҳисоб-китобини 20 апрелдан кечиктирмай солиқ органларига тақдим этишингиз .\nФойда солиғи бўйича бўнак тўловларини тўласангиз , 2020 йил II чораги учун фойда солиғи бўйича бўнак тўловлари тўғрисида маълумотномани ДСИга тақдим этишингиз мақсадга мувофиқлигини аниқланг . Фойда солиғи бўйича бўнак тўловлари тўғрисида маълумотнома шакли my.soliq.uz сайтида жойлаштирилган, шакл коди – 10201_11.\nМолиявий натижалар тўғрисидаги ҳисобот ва Бухгалтерия балансини шакллантиришингиз.\nМолиявий ҳисобот Қоидаларга мувофиқ тўлдирилади. Уни йирик корхоналар 25 апрелгача тақдим этадилар , қуйидагилар бундан мустасно:\nҳисобот чораги тугагач 40 кун ичида чораклик ҳисобот тақдим этадиган вазирликлар, идоралар, ассоциациялар, корпорациялар, концернлар ва давлат мулкини бошқарувчи бошқа органлар;\nйилда 1 марта, ҳисобот йилидан кейинги йилнинг 25 мартидан кечиктирмай молиявий ҳисобот тақдим этадиган хорижий инвестициялар иштирокидаги корхоналар ва хорижий фирмаларнинг ваколатхоналари;\nйилда 1 марта, ҳисобот йилидан кейинги йилнинг 15 мартигача молиявий натижалар тўғрисида ҳисобот тақдим этадиган юридик шахс мақомига эга бўлган бюджет ташкилотлари;\nйилда 1 марта, ҳисобот йилидан кейинги йилнинг 15 февралидан кечиктирмай молиявий натижалар тўғрисида ҳисобот тақдим этадиган микрофирмалар ва кичик корхоналар.\nБошланғич ҳужжатларнинг ҳаммаси олингани ва ҳисобда акс эттирилгани юзасидан шубҳаларингиз аримаслиги мумкин. Карантиндан чиққач, ҳисоб маълумотларида қандайдир хатоликларни топсангиз:\nуларга тузатиш киритиш ва кейинги ҳисобот давридаги молиявий ҳисоботда инобатга олиш ;\nзарурат туғилганда солиқ ҳисоботларини қайта топшириш мумкин .\nҚандай қилиб “масофадан ишлаш” даврида II чоракни хатоларсиз ёпиш мумкин\nҚандай қилиб I чоракни хатосиз ёпиш мумкин\nҚандай қилиб III чоракни хатосиз ёпиш мумкин\nIII чорак учун бўнак тўловлари тўғрисидаги маълумотномани кимлар тақдим этмайди


Мақола топилди: 173 та\n2. Путин в четвертый раз возглавил рейтинг самых влиятельных людей мира по версии Forbes\n4. ТИВ ҳудудларда консуллик бўлимларини очади\n5. Генерал Дўстумни сиёсий майдондан чиқариб юборишдан ким манфаатдор?\n6. Россиядан футбол бўйича 2018 йилги жаҳон чемпионати олиб қўйилади?\n7. Жанубий Корея президентининг ишдан олинишига сабаб бўлган дугонасининг қизи қамоққа олинди\n8. Истанбул террори тезкор тафсилоти: Ўзбек террорист дейишгани қозоқ шиппак тижоратчиси бўлиб чиқди!\n9. Ичишни ва чекишни ташланг, йўқса касодга учрайсиз!\n10. Хоразмнинг Энг яхши веб-сайти ва Энг яхши веб-дизайнери аниқланди\n11. "Арсенал", "Эвертон", навбатда "Навбаҳор"...Алишер Усмонов билан Наманган футболи қайси чўққиларни забт этади?\nБундан бир неча йил аввал миллиардернинг ўзи “Навбаҳор”га қизиқиш билдиргани ҳақидаги шов-шувлар Наманганни оёққа турғизганди.\n12. ХИТОЙ КОМПАРТИЯСИ ТОПШИРИҒИ АМАЛДА!\n13. Шавкат Мирзиёев: Одамлар ҳамма нарсага чидаши мумкин, адолатсизликка чидай олмайди!\n14. "ЮРАГИМНИНГ АРДОҒИСАН, ЖОН АНДИЖОНИМ..."\n15. Российские ракетные войска полностью перейдут на "цифру" к 2020 году


Пахта учун нафақахўрлардан ушлаб қолинган пуллар...\n13.09.2018 22:30 0 319\nМажбурий меҳнатга қарши курашиш мақсадида жамоатчилик назорати лойиҳаси сифатида Телеграмда @paxta2018_bot махсус боти ташкил қилинган.\nЭнг аввало ишонч билдириб, бот орқали хабар йўллаётган фуқароларимизга миннатдорлик билдирамиз. Улар жойлардаги қонунбузилиш ҳолатларининг олдини олишга ёрдам беришяпти.\nБотдан келиб тушган ҳар бир мурожаат тегишли ташкилотлар томонидан жиддий ўрганиб чиқилмоқда.\nМасалан, кеча Янгийўл шаҳрида пенсионерларнинг пенсиясидан пахта учун пул ушлаб қолишганлиги ҳақида мурожаат келиб тушган эди.\nБугун Тошкент вилояти прокуратураси томонидан ушбу мурожаат ўрганиб чиқилди.\nЯнгийўл шаҳар ҳудудидаги 15 та маҳаллада нафақа олувчи фуқаролардан ноқонуний равишда пахта йиғим терими учун пул маблағлари йиғилаётганлиги ҳолати аниқланмади.\nБироқ, ўрганишда Янгийўл шаҳар, “Янгибоғ” М.Ф.Й. раиси А.Р. ва масъул котиби Х.Б.лар томонидан пахта терими учун нафақа олувчи фуқаролардан пул маблағлари йиғилганлиги маълум бўлди.\nЖумладан, мурожаатда келтирилган важларни текшириш давомида “Янгибоғ” М.Ф.Й. раиси А.Р.нинг пахта йиғим теримига водийдан жалб қилинган теримчилар учун маҳалланинг ҳар бир хонадондан 25 минг сўмдан пул йиғиш тўғрисидаги топшириғига асосан М.Ф.Й. масъул котибаси Х.Б. нафақа тарқатилиши вақтида нафақахўрлардан 25 минг сўмдан пул йиғилганлиги ва уйига олиб бориб қўйганлиги аниқланган.\nХ.Б. томонидан нафақахўрлардан пахта йиғим терими учун йиғилган жами 1.586.000 сўм нақд пуллар ва пул берган нафақахўрларни рўйхати тузилган дафтар тақдим этилди.\nУшбу дафтар кўздан кечирилганда жами 71 нафар фуқаролардан 1.470.000 сўм йиғилганлиги ҳақида маълумотлар борлиги аниқланди.\nМазкур маҳалла фуқаролар йиғинидаги 71 нафар фуқароларнинг 54 нафаридан тушунтириш хати олинганда, уларнинг 33 нафари ўз хоҳиши билан пул берганлигини тасдиқлаган.\nБундан ташқари, ўрганиш давомида Янгийўл шаҳар “Маҳалла хайрия жамоат фонди” раиси А.А. 2018 йил пахта йиғим терими учун 15 та М.Ф.Й. раислари билан ўтказилган йиғилишда Фарғона вилоятидан жами 150 нафар теримчи олиб келишга келишилгани, 2018 йил сентябрь ойи бошларида 15 та маҳалла фуқаролар йиғинлари раисларидан 1.000.000 сўмдан жами 15.000.000 сўм пул йиғилиб, Фарғона вилояти Олтиариқ туманидан теримчилар билан 750.000 сўмдан келишиб, аванс тариқасида ҳар бирига 100.000 сўмдан бериб келинганлиги, ушбу пулларни пахта йиғим теримига чиқишни хоҳламаган уюшмаган аҳолидан ва ҳомийлар ҳисобидан йиғиб олиб беришни режалаштирилганлиги аниқланди.\nҲозирда мазкур ҳолат юзасидан текшириш ҳаракатлари давом этмоқда.\nЯна бир бор эслатамиз: агар сизда ҳам мажбурий меҳнатга оид маълумотлар бўлса @paxta2018_bot махсус боти орқали хабар беришингизни сўраймиз.


Россияда фирибгарлик қурбони бўлган ватандошлар ҳақида тез-тез эшитиб турамиз. Уларни чув тушираётганлар орасида ўз ҳамюртларимиз ҳам борлиги ачинарли.\nМосквада танишган бир дўстим бор, исми Ражаб, миллати туркман. Олти йилдан ошди танишганимизга. Кўп вақт бирга ишладик, барака топсин, жуда яхши йигит. Уч йил аввал бўлиб ўтган бир воқеа ёдимга тушди.\n2018 йил июн ойларида эди, бир куни Ражаб телефон қилиб қолди.\n– Ассалому алайкум, муаллим, яхшимисиз?\n– Ва алайкум ассалом, дўстим, яхшимисиз, соғлиқларингиз яхшими?\n– Яхши, раҳмат. Бир жойдан каттароқ иш олувдим, бригадага одам тўплаяпман, сизда ҳам таниш-билиш кўп, ўнта уста керак. Иложи бўлса, бир ёрдам қилинг.\n– Қаерда иш, ишончлими? Мен сизга ишчи топиб берсам, кейин пулини ола олмай қолиб, уларнинг олдида уялиб қолмайманми?\n– Сиз бу томонидан қўрқманг, пули ишончли. Хоҳловчилар бўлса, кунлик берамиз.\nЎша вақтларда ижтимоий тармоқда иштирокчилари асосан мусофирлардан ташкил топган бир гуруҳда модератор эдим.\n– Дўстим, ҳозир ўзим шахсан таниган, иш сўраган одамлар йўқ. Маъқул десангиз, гуруҳга «ишчи керак», дея эълон бераман. Рақамингиз ва исмингизни ёзиб қўяман, бу гуруҳда иш излаганлар кўп. Ўзлари сизга телефон қилишади, ўзингиз гаплашиб, нарх-навосини ҳам келишиб олаверасиз.\n– Хўп, шундай қилинг, менга ишига жавоб берадиган одамлар бўлса бўлди. Меҳнат ҳақини келиштириб бераман.\nШу гаплардан кейин, гуруҳга эълон бердим. Орадан икки кун ўтди. Ишлаб тургандим, кимдир тўхтамасдан телефон қила бошлади.\nҚўлимдаги ускунани ерга қўйиб, телефонни олсам, экранида «Ражаб дўст» деган ёзув.\n– Алло, ассалому алайкум, дўстим, тинчликми?\n– Ваалайкум ассалом, муаллим, тинчмас-да! Сиз юборган одамлар келмади-ку.\n– Тушунмадим, мен сизга одам юбордимми?\n– Ўша куни сиз билан гаплашганимдан кейин, орадан икки соатлар ўтиб бир йигит телефон қилди: «Ака, бизларга рақамингизни Бахтиёр ака берди, сизни алдамайдиган инсофли йигит деб айтди. Сизда иш бор экан, Бахтиёр акадан одам керак деб сўраган экансиз, бизлар етти кишимиз, усталармиз», – деб айтди.\n– Дўстим, мен фақат ўзингизнинг телефон рақамингизни гуруҳга ёзганман, ишчи керак деб эълон бердим холос, аммо ҳеч кимни сизга шахсан юбормадим!\n– Ие, буёғи қизиқ бўлди-ку, у бола сизни жудаям яхши танийман деди. Кейин: «Ака, бизлар Москвадан анча узоқ жойда бир арманнинг қўлида ишлаяпмиз, олти ойдан ошди, бир сўм пул бермайди. Кетай десак, пулимиз йўқ. Паспортларимиз ҳам унда эди, яқинда олдик, энди пули ҳам керак эмас, шу жойдан чиқиб кетсак бўлди. Москвага етиб олишимиз учун йўл пули керак, ҳеч ким бизга ишониб олдиндан пул бермаяпти.\nУчта фарзандим бор, шу гўдакларимни ўртага қўйиб қасам ичаман, ҳозир рўза ойларидамиз, шундай муқаддас ойларда сизни алдамайман. Бизга 7 минг рубл қарз бериб турсангиз, етти кишига Москвага етиб боргунча йўл пули бўлади. Бориб олсак, ишлаб ошиғи билан сизга қайтарамиз», деди.\nУлар битта карта рақам ёзди, 7 минг ўтказдим. Пул тушди, сал туриб йўлга чиқамиз, дейишди. Энди телефони ўчирилган деяпти, йўлдадир телефони қуввати ўчгандир деб яхши гумон қилдим, аммо мана икки кун ўтди ҳамки, улардан дарак йўқ! Сиздан сўраб кўрай-чи дегандим.\n– Содда дўстим-ей, 7 минг рублга куйибсиз, мен уларни танимайман. Ҳеч бўлмаса, менга бир марта телефон қилиб, шу йигитларни танийсизми, деб сўрардингиз. Кейин мени таниши сабаби, ўзим ҳақимда ҳамма маълумотларни саҳифамда ёзиб қўйганман.\n– Мендан Аллоҳ учун яхшилик қилинг деб сўради, мен бердим, алдагани учун, эрта қиёматда ўзи жавоб беради. Менинг бу берган пулим қиёмат кунига захира бўлади.\n– Менга ўша картага юборган пулингизнинг чеки бўлса юборинг, бу бола бошқаларни ҳам алдаши мумкин, одамларни огоҳлантириш керак, дедим.\nБироздан сўнг телеграмимга келган чекни сақлаб олдим-да, кейин ўша гуруҳга янги мавзу қўйдим:\n«Қадрли дўстлар, гуруҳимизда бировнинг ҳаққидан қўрқмайдиган ноинсофлар бор экан. Икки кун аввал иш бор, уста йигитлар керак деган мазмунда эълон бериб, дўстимнинг рақамини қўйган эдим. Кимдир ўша рақамга телефон қилиб, йиғлаб, ялиниб бир сўм пулсиз қолдик, етти кишимиз, борсак ишлаб берамиз, дея дўстимни ишонтириб, 7 минг рублни картасига ташлатиб олибди, энди рақами ўчган. Мана шу қуйидаги чек расмида ўша одамнинг исм-фамилияси бор, эҳтиёт бўлинглар. Ҳар кимга ишонманглар, алданиб қолманглар!»\nЭнг қизиғи, эълон қўйилгач бўлди. Дарди ичида алданганлар, айнан мана шу йигитга чув тушганлар жуда кўпчилик экан.\nБирин-кетин ёзиб бошлашди, кимдандир минг рубл, яна биров 5 минг, энг кўпи у 7 минг сўрар экан.\nАдашмасам, 20дан ошиқ одам ёзди, худди шу бола мендан ҳам пул олиб кейин йўқолиб қолган дея.\n«Яхшиям ўша бола йиғлаб ёрдам сўраб телефон қилган вақти иш ҳақимни олмаган эканман, қўлимга пул тушиши билан бераман, деб юргандим», – дегани қанча бўлди.\nБир томондан хурсанд бўлдим, нимага дейсизми? Ёрдамга муҳтож инсонларни эшитганда, гарчи ўзи танимаса-да, кўрмаган бўлса-да, ёрдам қўлини чўзишга тайёр инсонларимиз кўплигидан.\nАлданганлар кўпчилиги бир хил гапиришди:\n«Мен пушаймон эмасман, Аллоҳ учун ёрдам қилинг, дея сўрагани учун, Рамазон ойида савоб учун бергандим, у алдаган бўлса, ўзига қийин, жавобини беради».\nМана шунақа ноинсофларга, ўзиникини чув тушираётганларга Аллоҳ инсоф берсин!\nЯхши инсонларни ўзи қўлласин, топганига барака берсин.\nРоссия ва АҚШ стратегик барқарорлик бўйича қўшма баёнот қабул қилди\nЧехия парламенти АЭС қурилишига Россия ва Хитойни жалб этишни тақиқлади


БИР ЯРИМ ЯШАР ГЎДАК ҚИЁФАСИДАГИ 24 ЁШЛИ НОРҒУЛ ЙИГИТ… (ФОТО) - 13 Июля 2019 - www.SheJoT.CoM\nГлавная » 2019 » Июль » 13 » БИР ЯРИМ ЯШАР ГЎДАК ҚИЁФАСИДАГИ 24 ЁШЛИ НОРҒУЛ ЙИГИТ… (ФОТО)\nБИР ЯРИМ ЯШАР ГЎДАК ҚИЁФАСИДАГИ 24 ЁШЛИ НОРҒУЛ ЙИГИТ… (ФОТО)\nҲиндистоннинг Панжоб штатидаги қишлоқлардан бирида Манприт Сингх (Manpreet Singh) исмли йигит истиқомат қилади. У ҳозир 24 ёшни қаршилади. Лекин жуссаси бир ярим яшар гўдакни эслатади. Ҳамқишлоқлар уни худонинг элчиси деб ҳисоблаб, деярли ҳар куни дуо олишга келишади. Врачлар эса йигитнинг бўйи бўқоқ тизими фаолияти бузилишии оқибатида ўсмай қолганини тахмин қилишмоқда. Онаси айтдики, Манприт Сингх олти ойлик бўлганда, бўйи ўсишдан тўхтаган экан.\nМаҳаллий врачлар ҳануз йигитдаги бу нуқсоннинг асл сабабини билишмайди. Фақат тахмин қилишади холос. Замонавий тиббий техникалар ёрдамида касалликни аниқлаш, уни даволатишга эса ота-онасининг пули йўқ. Ота-онаси Жаггар Сингх ва Манжиет Каурлар бу масалада қўл силташ, бош эгишдан нарига ўта олишмайди. Моддий аҳвол оғир бўлса қийин-да.\nМанпритнинг бир ука ва синглиси бор. Аммо улар бундай нуқсондан холи. Синглиси 19 ёшда. Манпритни худди шу синглиси парвариш қилади.\n— Болам ўсишдан тўхтагандаёқ, — дейди онаси. — Ўнлаб врачларга олиб бориб кўрсатганмиз. Улар даволаш мумкинлигини айтишган. Аммо бу катта пул тураркан. Халқона усулда даволатишларимиз эса натижа бермаган. Мен барибир хотиржамман. Негаки, ҳамқишлоқлар, ҳатто қўшни қишлоқларда яшовчилар ҳам боламни худонинг ягона элчиси деб ҳисоблашади. Уларнинг қай бирини Манприт дуо қилса, албатта тилаклари ижобат бўлади. Ҳар куни боламдан дуо олиш учун ўнлаб одамлар уйимизга келишади…\nМаълумотларга кўра, Манпритнинг ота-онаси яхши, саховатли одамларга умид боғлашдан тийилишмаяпти. Умид қилишмоқдаки, бир кун келар, саховатли, художўй одам топилади ва у Манпритни худонинг инояти билан нуқсонлардан халос этади.


Ассалому алайкум, Шайх ҳазратлари, Қуръони Каримнинг Оли Имрон сурасидаги ушбу оятни қандай тушунсак бўлади? «У сенга Китобни нозил қилган Зотдир. Унда муҳкам оятлар бор – улар Китобнинг аслидир – ва бошқалари муташобиҳлар. Аммо қалбларида оғиш бор кимсалар фитна мақсадида ва уни таъвил қилиш мақсадида ундан муташобиҳ бўлганига осилиб оладир. Унинг таъвилини Аллоҳдан бошқа ҳеч ким билмас. Илмда мустаҳкам бўлганлар эса: «Унга иймон келтирдик, барчаси Роббимиз ҳузуридандир», дерлар. Ва фақат ақл эгаларигина эслатма олурлар».\n«У сенга Китобни нозил қилган Зотдир», деб Муҳаммад алайҳиссаломга хитоб қилмоқда. Китобдан мурод Қуръони Каримдир.


28 май 2022, Тошкент вақти: 09:43\nЎзбекистонликларнинг Россия билан мунтазам авиақатнов тикланган барча мамлакатлардан Россияга учиб боришига рухсат берилди.\nРус ҳукуматининг 14 апрелдаги фармойишига киритилган ўзгартишларга кўра, Ўзбекистон ватандошларидан Россияга кириш учун асос талаб қилинмайди. Бироқ, расмийлар бу масалада бирор изоҳ берганича йўқ.\nИнтернет тармоқларида ўзбекистонликларнинг учинчи давлатлар орқали Россияга кириши осонлаштирилгани тўғрисида хабар яшин тезлигида тарқалди.\nРоссия ҳукумати чиқарган "Россия Федерациясига хориж фуқаролари ва фуқаролиги йўқ шахсларнинг киришини вақтинчалик чеклаш ҳамда виза ва таклифномалар расмийлаштириш ва беришни вақтинчалик тўхтатиш” деб номланган фармойишига мувофиқ, эндиликда Ўзбекистон гражданлари Қозоғистон, Қирғизистон ва Туркия каби рўйхатда келтирилган учинчи давлатлар орқали ҳам Россияга қонуний учиши мумкин.\nБунга қадар Ўзбекистон фуқаролари учинчи мамлакатлардан Россияга бориши учун ўша мамлакатларда яшовчи сифатида рўйхатдан ўтган бўлиши керак эди. 14 апрелдан бошлаб бу талаб олиб ташланди.\nБироқ, Россия Ташқи ишлар вазирлиги расмий сайтида бу ҳақда бирор қўшимча тушунтириш келтирилганича йўқ, идора матбуот хизматида эса янги тартибга ҳозирча изоҳ берилмаслигини Озодликка билдиришди.\nАэрофлот компанияси матбуот хизматида ҳам бу қарор тўғрисида ҳозирча маълумотга эга эмасликларини айтишди.\nМигрантлар масалалари бўйича юрист Илгиза Яхшибоева Россия ҳукуматининг бу фармойиши хусусида якуний хулоса чиқаришга ҳали эрта эканини айтади.\n- Ҳозирча бирон расмий тушунтириш берилганича йўқ. Эсингизда бўлса, “1 апрелдан вазият ўзгаради, 5 мамлакатга чегара очилади”, деган гап чиққанди. Лекин ундай бўлмади. Ўзбекистондан, Қирғизистонда ва Тожикистондан иккитадан рейс қўйилди, холос.\nКеча пайдо бўлган хабарга кўра, ўзбеклар, тожиклар бошқа давлатлар авиакомпаниялари кўмагида кириши мумкин, аммо савол туғилади - расмий тушунтириш ва расмий баёнотлар қани? Россия ҳукумати чиқарган фармойишга қўшимча тартиблар киритилиши ва бу тартиблар ўзгариб кетмаслигига ким кафолат беради? Бу ҳужжатга ишониб, Россия чегарасига келган муҳожирларимизни аэропортдан ортга қайтармасликларига ким ишонтира олади? Биз бу қарорни текшириб кўриш учун бугун Қирғизистон орқали бир ўзбек муҳожирини жўнатмоқдамиз, натижасини кўрамиз, - деди ҳуқуқшунос.\nОзодлик уланган Марказий Осиё давлатларига авиачипта сотувчи касса вакиласи берган маълумотга кўра, келаси 1 ойга асоси бўлмаган йўловчилар Тошкент-Москва йўналиши бўйича камида 1000 АҚШ доллари, Киргизистон шаҳарларидан - 500-700 доллардан, Тожикистондан эса камида 1500 долларга Россия шаҳарларига авиачипта сотиб олишлари мумкин.\n2021 йилнинг апрелидан бошлаб Ўзбекистондан Россияга ҳафтасига фақат 2 та авиарейсга рухсат берилганди.\nНатижада чипталар нархи кескин кўтарилиб кетди. Ўзбекистонда Россияга амалга оширилаётган тўғридан-тўғри чартер рейслари орқали учмоқчи бўлганлардан эса кириш учун асословчи ҳужжатлар талаб қилинмоқда.


Бойўғли ва қуёш ҳикояти | www.ziyouz.uz\nБош саҳифа ҲикматномаИбратли ҳикоятларБойўғли ва қуёш ҳикояти\nАжойиб гапни эшитинг-а! Бойўғли дермишки:\n— Эй бехабар, мен бу қуёш билан ойни на қилай? Тутилганда қораядиган, ботганида қоронғи бўладиган, юзи сарғайган, мотам кийимини кийган, доимо порлаб турмайдйган, дарбадар кезадиган офтобнинг кераги йўқ. Унинг ўзи бошқалардан кўра ҳаққа ташнароқ, шафақпайтида эса қонга беланган қонхўр кабидир. Агар шунақа офтобни кўрмас эканман, майли кўрмайин, зарари йўқ. Чунки бошқа офтоб бор.\nЭй инсон, сен бир кеча ухламай, бедор бўл, шунда тун кечада сен ҳақиқий қуёшни равшан кўрасан. Эй ғофил киши, менинг кундузим тун кабидир, аммо Аллоҳ нурини порлатув-чи офтобим шундадир. Тунда ул офтоб юз кўргузганда, олам халқини ухлатиб қўяди. Кўкдаги офтоб ул офтоб зиёсининг аксидан уялиб юзини беркитади, шармандаликдан у қочиб кетади, кеча-кундуз деган тушунчалар ярим тун келиб баробар бўлиб қолади. Аммо кимки мендай маҳрам бўлса, унинг офтоби қоп-қоронғи тундадир. Агар ана шундай Қуёш тунда сенга насиб этилса, агар кўр бўлсанг ҳам ухлашинг мушкулдир. Бутун тун давомида мен ухламай чиқаман, ул Қуёшнинг атрофида ёниб-ўртаниб парвонадай учиб айланаман. Мажозий қуёш юз кўрсатганда, биз бойўғлилар зулмат оғушида қоламиз.\nАгар Илоҳ офтоби тунларда нур таратар экан, йўлга кирганлар зулматда ухламайдилар. Агар қарчиғайлар каби ҳимматинг баланд бўлса, ўтирадиган жойинг султоннинг қўли бўлади. Агар паст ҳимматликда пашша каби бўлсанг, худди пашша каби беҳурмат, бееътибор бўласан. Воқеан, агар пашшадай нуқсонинг бўлса, бору йўғинг номаълум, нобуддирсан. Кимки ҳиммат эгаси бўлса — мард эрур. Қуёш каби кўкда ягона бўлур. Агар гавҳар каби олиҳимматсан, шоҳ тожида жойинг белгилидир. Агар ҳар қандай арзимас нарсага қараб пастлашаверсанг, шоҳ қўлидан жом олиб ичолмайсан.\n← Аввалги Аввалги Бир дарвешнинг Иброҳим Адҳам қошида фақирликдан шикоят қилгани\nКейинги → Кейинги: Ҳиндистон шоҳининг Маҳмуд Ғазнавий қўлига асир тушгани


1741 йилда Тошкентда бўлган татар савдогари Шубай Арслоновнинг маълумотларидан: «Тошкент шаҳри қалин пахса девор ва зовур билан ўраб олинган. Шаҳар катталиги жиҳатидан Қозонга тенг келади. Унинг ўн икки дарвозаси бор. Бу ерда иморатлар тартибсиз ҳолда, пахса девор билан қурилган. Шаҳарда боғлар ва масжидлар кўп. Катта масжидларда ҳайит кунлари кўпчилик бўлиб намоз ўқилади. Дарвозалар олдида алоҳида хонада миршаб туради. Уларда тўп йўқ, узоққа отадиган милтиқ бор, холос. Бундай милтиқлар Тошкентда ясалади.\nБу вақтларда Хондайлиқ, Хўжакент, Паркент, Заркент, Нушния, Номданак, Қорамурт, Чимкент ва Сайрам Тошкентга қарашли эди. Шаҳарни ўн кишидан иборат Кенгаш бошқарган. Ҳукумат қароргоҳи Кўкча дарвозаси ёнидаги қалъада иш юритади.\nТошкент Бухоро, Самарқанд ва ўлкадаги бошқа шаҳарлардан ташқари Қашқар, Хитой, Ҳиндистон, Афғонистон, Русия ва бошқа жойлар билан савдо қилади. Тошкентдан Туркистонгача бўлган йўлни юк карвони олти кунда босиб ўтган, Иргиз дарёсидан Уфагача уч кун, Бухорогача ўн кун, Балхгача йигирма уч кун, Бадахшонгача ўн беш кун юрилган».\n(Ҳамид Зиёев, «Тарих ўтмиш ва келажак кўзгуси», Тошкент, Ғафур Ғулом нашриёти, 2000 йил, 63-64-бетлар)


ЎзА - Ҳуқуқий тарғиботнинг самарали механизмлари\nҲуқуқий тарғиботнинг самарали механизмлари\n13.07.2017 15:31 Чоп этиш версияси\n“Халқ билан мулоқот ва инсон манфаатлари йили" Давлат дастурида аҳолининг фаол фуқаролик позициясини кучайтириш, жамиятда ҳуқуқий онгни янада юксалтиришда давлат ҳокимияти ва бошқаруви органларининг ахборот хизматлари ҳамкорлигини таъминлашга қаратилган комплекс чора-тадбирлар белгиланган. Ўзбекистон Республикаси Адлия вазирлигида бўлиб ўтган семинар-тренингда бу борада қилинаётган ишлар хусусида маълумот берилди.\nСеминар давлат ҳокимияти ва бошқаруви органлари ахборот хизматлари ходимларининг мамлакатимизда қабул қилинаётган норматив-ҳуқуқий ҳужжатларнинг мақсади ва мазмун-моҳиятини аҳоли кенг қатламларига етказишни ташкил этиш бўйича кўникмаларини ошириш мақсадида ташкил этилди.\n– Қонунчилик ҳужжатлари матнидан фойдаланиш имконини яратиш, қонун нормаларининг бир хилда қўлланилиши устидан доимий назоратни амалга ошириш вазирлик, давлат қўмиталари, идоралар, хўжалик бошқаруви органлари ва маҳаллий давлат ҳокимияти органларининг муҳим вазифалари этиб белгиланган, – дейди Адлия вазирлиги бош маслаҳатчиси Жасур Сирожев. – Шу билан бирга, Адлия вазирлигига норматив-ҳуқуқий ҳужжатларни барча давлат органлари ва ташкилотларига тезкор етказиш вазифаси юклатилган. Вазирлик томонидан "Е-хаt" ҳимояланган электрон почта тизими орқали жорий йилнинг ўтган даври мобайнида 1 минг 78 норматив-ҳуқуқий ҳужжат электрон шаклда 194 давлат органи ва ташкилотига юборилиб, мониторинг қилинди.\nТадбирда соҳада амалга оширилаётган ишлар билан бирга айрим давлат бошқаруви органлари ва идораларнинг масъул ходимлари томонидан ҳали ҳам ушбу йўналишда айрим камчиликларга йўл қўйилаётганлиги таъкидлаб ўтилди.\nҲуқуқий тарғибот тадбирларининг талаб даражасида ўтказилмаётганлиги, уларни ҳар жиҳатдан қизиқарли, жонли қилиб ташкил этиш, бу ишларни назорат қилиш лозимлиги қайд этилди. Бу борада қилиниши лозим бўлган ишлар ҳақида фикр-мулоҳазалар билдирилди.


Жорий йилнинг 13 август куни Тошкент шаҳрида Ўзбекистонда “Инновациялар учун ҳамкорлик” дастури доирасида фуқаролик жамияти институтлари вакилларининг учрашуви — “Ижтимоий инновациялар лабораторияси” бўлиб ўтди. Унда Ўзбекистоннинг барча ҳудудларидан ҳамда Марказий Осиё давлатларида фаолият юритаётган 80 га яқин соҳа мутахассислари иштирок этди.\n“Ижтимоий инновациялар лабораторияси”бу ННТлар ўз фаолияти давомида қўллаши мумкин бўлган, муҳим ижтимоий ўзгаришларга хизмат қилувчи инновацион услублар, инструмент ва ёндошувларни ўрганиш ҳамда тарғиб қилувчи платформа ҳисобланади. Лаборатория иштирокчилари инновацион лойиҳаларни ишлаб чиқиш бўйича билим ва кўникмаларга эга бўладилар, ижтимоий инновациялар бўйича илғор тажрибаларни муҳокама қиладилар ҳамда ўзларининг лойиҳавий ғояларини амалга ошириш юзасидан экспертлар фикрлари билан танишадилар.\nИжтимоий инновациялар лабораторияси очилишида «Инновациялар ўзи нима?» мавзусидаги мунозараси бўлиб ўтди. Тадбир давомида иштирокчилар икки гуруҳга бўлиниб, унда менторлар томонидан ўз фаолиятларида жорий этилган инновацияларни намойиш этдилар. Хусусан, Қозоғистон, Тожикистон ва Ўзбекистонда муваффақиятли жорий этилган ишлар тақдимоти ўтказилди. Кун якунида эса гуруҳлар лойиҳа ғоялари тақдимотини ўтказиб, бошқа иштирокчилар ва мураббийлар томонидан муҳокама қилинди.\nЛаборатория натижаларига кўра, иштирокчилар янги муаммоларни ҳал этиш, аҳолини ижтимоий муаммоларига ечим топишга жалб қилиш ва замонавий ижтимоий ташаббусларни ишлаб чиқиш бўйича кўникмаларга эга бўладилар.\nМаълумот учун: “Инновациялар учун ҳамкорлик” дастури “Юксалиш” умуммиллий ҳаракати, Қозоғистоннинг Фуқаролик жамиятини ривожлантириш ассоциацияси (АРГО) томонидан ҳамда АҚШнинг Халқаро тараққиёт агентлиги (ЮСАИД) кўмагида амалга оширилиб, Ўзбекистонда фуқаролик жамияти институтлари, давлат идоралари ва бизнес ҳамжамияти ўртасида самарали ва конструктив ҳамкорликни қўллаб-қувватлаш ва ривожлантириш орқали фуқаролик жамиятининг ролини янада оширишга қаратилган. Икки йилга мўлжалланган дастур мамлакатда фуқаролик жамияти ривожи ва жамоатчилик бошқарувига фуқароларни жалб қилишда амалий механизмларни тадбиқ этишга қаратилган.


Шоядки тақводор бўлсангиз\nОпубликовано: 19.06.2017 09:11 | Автор: "Ижтимоий фанлар" кафедраси ўқитувчиси Мухаммадрасул Абдуллаев | Печать | E-mail\nНафсимизни тарбия қилишда ёрдам берадиган муборак рамазон ойини бизга насиб қилган меҳрибон Парвардигоримизга беадад ҳамду-санолар бўлсин!\nҲаётларининг ҳар бир лаҳзаси биз учун ибрат манбаи бўлган ҳабибимиз ва шафоатчимиз Муҳаммад мустафо соллаллоҳу алайҳи васалламга мукаммал саловоту дурудлар бўлсин!\nРамазони шариф бошимизга соябон бўлиб келганида бу муборак ойнинг фазилатидан баҳраманд бўлиб қолишга интиламиз. Рўза тутиш ибодати билан қалбимизда тақво уруғини экиб, ҳосилини олишга ҳаракат қилиб қоламиз.\nАллоҳ таоло ояти каримада:\n«Эй иймон келтирганлар! Сизлардан олдинги (уммат)ларга фарз қилингани каби сизларга ҳам, рўза тутиш фарз қилинди, шоядки (у сабабли), тақволи бўлсангиз», дейди (Бақара сураси 183).\nТақво араб тили луғатида “сақланмоқ, қўрқмоқ” деган маъноларни билдиради. Истилоҳда эса, “Тақво бу- инсон Аллоҳнинг ғазабидан қўрқиб, ўзини ҳаром ишлардан сақлаши ва тийилиши” деб тушунилади.\nРўза тарбияси орқали тақвога эга бўлишимиз керак. Инсонни тақводор бўлишига олиб борадиган омиллар кўп. Улардан бири эса рўзадир. Демак, рўза ҳам тақво йўлларидан биттаси бўлиб, киши қалбида тақво ҳиссини уйғотиши керак бўлади. Инсон рўза тутса-ю, қалбида тақво ҳисси уйғонмаса, у одам ҳақиқий рўза тутмаган бўлади. Рўза туфайли инсон ёлғон гапиришни, ғийбат қилишни ва молояний сўзларни тарк қилиши, қалбидан бундай касалликларни чиқариб ташлаши керак бўлади.\n“Ким ёлғон гапириши, унга(ёлғонга) амал қилишини тарк қилмаса, уни оч қолиб таом ва шаробини тарк қилмоғига (яъни рўза тутишига) Аллоҳнинг эҳтиёжи йўқ” -дедилар (Бухорий ривояти)\nРўза тутган одам ўзини нафақат емоқ ва ичмоқдан, балки номаъқул гап-сўз ва ишлардан ҳам тиймоғи лозим. Инсон ўзини таом ва шаробдан тийиб турса-ю, лекин ёлғон, иғво, ғийбат, бўҳтон каби сўзларни гапираверишдан тилини тиймаса, ношаръий ишларни қилаверишдан жасадини тўхтатмаса, унинг тутаётган рўзасидан хеч қандай фойда бўлмайди.\nОяти каримада «Шоядки, тақволи бўлсангиз», деб рўзадан кўзланган асосий мақсадни жуда чиройли баён қилиб қўймоқда.\nРўза ҳавою нафсни жиловлашга, истак майлини изга солишга хизмат қилади. Рўза нафсни истак ва ҳохиш балосидан қутилиб, Аллоҳнинг тоатига холис ажраб чиқишга ёрдам беради.\nКимки иймон ва эътиқод билан рўза тутса, Аллоҳ таоло ўша бандасини тақво, деб номланувчи, икки дунё саодатига элтувчи, қиёматда “Раййон”деб номланган эшикдан жаннатга кириш бахтига эга бўлувчи инсонлар қаторида қилади.\nИнсон ўзини-ўзи назорат қилмоғи лозим. Бу назорат эса рўза тутиш орқали пайдо бўлади.\nБир куни ҳазрати Умар Убай ибн Каъбдан сўрадилар.\n- “Аллоҳ таоло Қуръони каримда тақвони кўп амр қилган. Тақво ўзи нима?”\nУбай ибн Каъб жуда мазмундор қилиб жавоб бердилар:\n- “Эй Умар, сен тиканли далада юрганмисан? ”\n- “Ха,юрганман!”, деб жавоб берди.\n- “Қандай қилиб юргансан?”, деб сўради. Убай ибн Каъб\n- “Кўйлагимни этакларини йиғиб олиб юрганман”- деди. (Араблар узун кўйлак киядилар).\n-“Нега бундай қилиб юрардинг?”- деб сўради. Убай ибн Каъб\n-“Тиканлар этакларимни йиртмаслиги ва оёғимга тиканлар кирмаслиги учун”-деди.\n“Тақво ҳам шундай!”- деб жавоб берди.Убай ибн Каъб\nУбай ибн Каъб жуда олим киши эди. Қаранг қандай ажойиб жавоб бердилар\nДемак рўза тарбияси орқали тақвога эга бўламиз, шу сабабли тақво эгаларига хозирлаб қўйилган жаннатга киришга мушарраф бўламиз.\nАллох таоло Қуръони Каримда: “Жаннат ва ундаги неъматлар тақводорлар учун тайёрлаб қўйилган” –деб марҳамат қилади. (Оли имрон сураси, 133 оят)\nТақвога эса Рамазон ойида Пайғамбаримиз Муҳаммад алайхиссаломнинг суннатларига амал қилган ҳолда рўза тутиш орқали эришамиз.\n"Ижтимоий фанлар" кафедраси ўқитувчиси


Ташқи ишлар вазирлигида ЮНИСЕФ вакили қабул қилинди / Ўзбекистон янгиликлари, энг сўнгги хабарлар\nТашқи ишлар вазирлигида ЮНИСЕФ вакили қабул қилинди\n11 октябр 2013, 14:12 1218 кўрилди\nР.Фюдерич Ўзбекистонда вакил бўлиб тайинланганлиги ҳақидаги ЮНИСЕФ ижрочи директори Э. Лейкнинг хатини топширди.\nУндан сўнг бўлиб ўтган мулоқот чоғида соғлиқни сақлаш, таълим ва бошқа ижтимоий-иқтисодий соҳаларда амалга оширилаётган лойиҳаларнинг бориши, шунингдек ҳамкорликнинг истиқболли йўналишлари муҳокама қилинди.\nБундан ташқари, томонлар умумий ҳаражати 42,2 млн. АҚШ долларига тенг бўлган 2010-2015 йилларда Мамлакатлараро дастурнинг омадли якун топишига ва Ўзбекистон ҳамда ЮНИСЕФ ўртасидаги ҳамкорликни янада ривожлантиришга қизиқиш билдирдилар.


ДЕҲҚОН БУ ҲАЁТНИНГ БАҚУВВАТ УСТУНИ, ТИРИКЛИКНИНГ МУСТАҲКАМ ТАЯНЧИ Шунингдек\nГлавная / Шунингдек / ДЕҲҚОН БУ ҲАЁТНИНГ БАҚУВВАТ УСТУНИ, ТИРИКЛИКНИНГ МУСТАҲКАМ ТАЯНЧИ\nДЕҲҚОН БУ ҲАЁТНИНГ БАҚУВВАТ УСТУНИ, ТИРИКЛИКНИНГ МУСТАҲКАМ ТАЯНЧИ\nАнжуманда Ўзбекистон Рес-публикаси Президенти Шавкат Мирзиёев нутқ сўзлади.\nТадбирни видеоселектор орқали 157 мингдан зиёд соҳа ходимлари кузатиб борди. Давлатимиз раҳбари барча йиғилганлар-ни юртимизда биринчи маротаба нишонланаётган Ўзбекистон Республикаси Қишлоқ хўжалиги ходимлари куни байрами билан муборакбод этди. Президентимиз айтганларидек, деҳқон бу ҳаётнинг бақувват устуни, тирик-ликнинг мустаҳкам таянчидир.\nБуюк мутафаккир Алишер Навоий бобомиз “олам аҳлининг тўқлиги, қувончи, аввало, ерга уруғ сочиб, бебаҳо ноз-неъмат етиштирадиган фидойи инсонлар меҳнатидандир” деб, миришкор деҳқонлар хизматига жуда катта баҳо берган.\nПрезидентимиз раҳнамолигида мамлакатимиз қишлоқ хўжалиги соҳасида амалга оширилаётган кенг кўламли, изчил ислоҳотлар бугун юксак самаралар бермоқда. Айниқса, мулкчиликнинг янги шакли сифатида қаралаётган фермерлар ҳаракати айни пайтда соҳада ҳал қилувчи кучга айланди. Бунинг натижасида қишлоқ хўжалиги маҳсулотларининг деярли 100 фоизи фермер ҳўжаликлари томонидан етиштирилмоқда. Шунингдек, одамларнинг ерга муносабати тубдан ўзгариб, ўз меҳнати натижаларидан манфаатдорликлари ошмоқда.\nБарча соҳада меҳнатга яраша рағбат бўлгани каби, қишлоқ хўжалигида ҳам меҳнаткаш, фидойи деҳқонларнинг касб байрами кеч кузда яьни хўжалик экинларининг ҳосили йиғим-терим жараёнларида муваффақиятли тамомланишига қараб, нишонланар эди.\nЎзбекистон Республикаси Президенти Шавкат Мирзиёев ташаббуси билан декабрь ойининг иккинчи якшанбаси - Ўзбекистон Республикаси қишлоқ хўжалиги ходимлари куни этиб белгиланди. Юртимиз бўйлаб илк бор нишонланаётган бу сана “Ҳосил байрами” тадбирлари билан уйғунлашган ҳолда барча жойларда бўлиб ўтмоқда.\nПрезидентимиз айтганидек, “Мамлакатимизда ҳамма соҳа вакилларининг байрами бор. Лекин барчамизни, бутун халқимизни боқадиган, кийинтирадиган қишлоқ хўжалиги ходимларининг байрами шу пайтгача йўқ эди. Махсус қонун қабул қилиб, Ўзбекистон Рес-публикаси қишлоқ хўжалиги ходимлари кунини белгилаганимиз, ўйлайманки, ҳаётимиздаги яна бир адолатли қарор, ҳал-қимизнинг дилидаги гап бўл-ди”.\nТуманимизда ҳам ушбу сана муносбати билан қишлоқ хўжалиги ходимларига бағишлаб, туман ҳокимлиги ва бир қатор мутасадди ташкилотлар томонидан ташкилаштирилган байрам тадбири Дашёқ ҳудудидаги “Орзу” тўйхонасида ўтказилди. Тадбирга қишлоқ ва сув хўжалиги ходимлари, хирмонга улкан ҳисса қўшган илғор деҳқон ва фермерлар, механизатор, операторлар, меҳнат фахрийлари таклиф этилди.\nТуман ҳокими О.А.Матяқубов ушбу сана муносабати билан барча қишлоқ ва сув хўжалиги ходимлари, деҳқон-фермерлар ва йиғим-терим жараёнларида фаол иштирок этган илғорларни самимий муборакбод этиб, эзгу тилакларини билдирди. Бир гуруҳ фаол қишлоқ хўжалиги соҳаси вакилларига ташаккурнома ва эсдалик совғалар топширилди.\n«Хива тонги» махсус мухбири.


Россия фуқароларини коронавирусга бепул эмлайди — Sof.uz\nЖАҲОН 33,604,650 24,912,337 1,007,462\nЎЗБЕКИСТОН 56,252 52,859 465\nРоссия фуқароларини коронавирусга бепул эмлайди\n3.08 10:09 1242 Тиббиёт\nРоссияда коронавирус инфекциясига қарши эмлаш мамлакатнинг барча фуқаролари учун бепул бўлади. Бу ҳақда мамлакат Соғлиқни сақлаш вазири Михаил Мурашкога таяниб РБК хабар бермоқда.\n“Биз коронавирус вакцинаси тўлиқ бюджет ҳисобидан қопланишини режалаштирмоқдамиз. Шунга кўра, эмлаш схемаси ҳаммага маълум - у режалаштирилган бўлади », - дея унинг сўзларидан иқтибос келтиради РИА Новости.\nАгентлик октябр ойида COVID-19 га қарши оммавий эмлашни бошлашни режалаштирмоқда, деди у. Аввало тиббиёт ходимлари ва ўқитувчилар эмланади. Мурашко шунингдек, Гамалеи номидаги миллий эпидемиология ва микробиология илмий марказида ишлаб чиқилган препаратнинг клиник синовлари якунланганини айтди.\nАввалроқ Москва шаҳар мери Сергей Собянин пойтахт аҳолиси бепул вакцинация қилинишини айтган эди.\nРоссияда учта муассаса коронавирусга вакцинани ишлаб чиқмоқда. Булар Новосибирск яқинидаги "Вектор" вирусологик тадқиқотлар маркази, Санкт-Петербургдаги ФМБА вакциналар институти ва Н.Ф. Гамалеи номидаги Москвадаги маркази. Мурашконинг сўзларига кўра, пойтахтда ишлаб чиқилган дори аллақачон ўзининг хавфсизлиги ва самарадорлигини исботлади.\nCOVID-19 га қарши эмлаш ихтиёрийдир, деди Соғлиқни сақлаш вазирлиги раҳбари. Бироқ, профессионал хавф гуруҳига кирган руслар учун Маъмурий ҳуқуқбузарликлар тўғрисидаги кодексининг янги лойиҳасида мажбурий эмлашдан бош тортганлик учун жарималар кўзда тутилган, дея хабар беради Роспотребнадзор.\nРоссия Коронавирус вакцинаси\n28.09 15:34 2596\n28.09 09:53 1793\n27.09 14:28 1703\n28.09 13:28 1561\nКеча, 22:08 1524\n26.09 17:31 1161 Жаҳон\n26.09 11:46 525\nЙил охиригача Ўзбекистон 10 млн доза Sputnik V вакцинасини олади\n25.09 13:28 473 Тиббиёт\nСамарадаги ўзбекистонликларни олиб келишга 15 та автобус йўлга чиқди\n24.09 17:58 142 Ўзбекистон


АҚШлик она 21 йил деганда ўз ўғлини топди | Мулоҳаза қила оладиганлар учун.\nАҚШлик она 21 йил деганда ўз ўғлини топди\nДекабрь 20, 2016 от mulohaza в Қизиқарли // 0 Комментариев\nМария Манциянинг ўғлини ўғирлаб кетишганда болакай 1 ёшда эди.\nОна 21 йил давомида ўз умидини йўқотмаганди. 21 йилдан кейин полиция унга ўғли топилганини хабар қилди. Мен шунча вақт давомида унга нима бўлганини билмасдим-дейди аёл. Унинг ўғли Стив Эрнандез уни ўғирлашганда жуда кичик эди. Ўғри бола билан бирга унинг ҳужжатлари ва барча расмларини ҳам бирга олиб кетганди. Унинг онаси ўша кунни аниқ эслайди. Унда фақатгина бир қариндоши олиб келиб берган биттагина фотосурат қолганди. Она бу расмни 21 йил ўзи билан олиб юрди. Полиция болани топа олмагач иш ёпилди. Лекин она умид қилиб кутди. Айтишича ўғлини отаси Мексикага ўғирлаб кетган бўлиши мумкин экан.\n— Онам борлигини эшитганимда қувончдан юрагим тўхтаб қолай деди, — дейди Стив. — У мени излаётганини эшитиб онамни қидирдим. Мен жудаям бахтлиман.\nСтив онаси унинг улғайишини кўра олмагани учун барча фотосуратларини олиб келди. У энди ўқишини ҳам АҚШга кўчирмоқчи. Стив ўзининг кичик укалари билан ҳам танишиб олган.\nҲар қандай ҳолатда ҳам умидингизни йўқотманг дейди Мария.


Нобель мукофоти лауреати Ўзбекистонга ташриф буюради - Халқ сўзи\nНобель мукофоти лауреати Ўзбекистонга ташриф буюради\n11:13 28 Август 2018 Жамият\nОлий ва ўрта махсус таълим вазирлиги ташаббуси билан япониялик машҳур олим, Нобель мукофоти лауреати Рёдзи Ноёри шу йилнинг 28-31 август кунлари Япониянинг Нагоя университети Президенти Мацуо Сейити раҳбарлигидаги делегация таркибида мамлакатмизга ташриф буюради, деб ёзади Edu.uz.\nРёдзи Ноёрининг Ўзбекистонга ташрифи юртимиз илм-фан ҳаётидаги муҳим воқеа саналиб, у Халқаро Нобель фонди билан келишган ҳолда ташкил этилмоқда. Бу эса нуфузли Халқаро ташкилот томонидан мамлакатимизнинг жаҳон илми-фани тараққиётига қўшган ҳиссасининг тан олиниши ҳамда бугунги кунда юртимизда илмий салоҳиятни ривожлантиришга бўлган муносабaтнинг эътирофидир.\nДелегация аъзоларининг Бош вазир ўринбосари Азиз Абдуҳакимов, Олий ва ўрта махсус таълим вазири Иномжон Мажидов, Инновацион ривожланиш вазири Иброҳим Абдураҳмонов ва Фанлар Академияси раҳбарияти билан учрашувлари режалаштирилган.\nТашриф доирасида Рёдзи Ноёри ўзбекистонлик ёш тадқиқотчилар, олимлар билан учрашади, улар учун маъруза қилади. Нагоя университети делегацияси аъзолари иштирокида ўзбек-япон илмий симпозиуми, давра суҳбати, Самарқандга ташриф кўзда тутилган.


Республикамиз божхоначилари ноёб металларнинг ноқонуний айланмасига чек қўйди\nДавлат божхона қўмитасининг Хоразм вилояти божхона бошқармаси тезкор тузилмалари томонидан вилоят Давлат хавфсизлик хизмати ходимлари билан ҳамкорликда ўтказилган тезкор тадбирда қуйма платина ва симоб суюқ металининг ноқонуний олди-сотдисига чек қўйилди.\nУрганч шаҳрида ўтказилган тезкор тадбирда аввалдан кузатувга олинган шахс оғирлиги 1,22 кг ни ташкил қилувчи 1 дона платина қуймасини ҳамда салкам 514 грамм оғирликдаги заҳарли симоб моддасини сотишга уринган вақтида ушлаб қолинди.\nРежага кўра, ушбу шахс платина қуймасини 30 минг АҚШ долларига, симобнинг ҳар бир граммини 1 000 АҚШ долларидан ҳисоблаб, жами 500 минг АҚШ долларига сотишни кўзлаган эди. Мазкур ҳолатда қонунбузардан белгиланган тартибда олиб қўйилган платина ва симобнинг умумий қиймати 1 млрд 128 млн 510 минг сўмни ташкил қилган.\nҲозирда бу ҳолат юзасидан божхона органлари томонидан терговга қадар текширув ҳаракатлари олиб борилмоқда.\nХоразм вилояти божхона бошқармаси Ахборот хизмати бошлиғи.


Мажбурий даволаш - Бу нима? - Онлайн Тиббий Энциклопедия MedLife.Uz\nМажбурий даволаш – суднинг тиббий йўсиндаги мажбурлов чоралари. Бундай чоралар жиноят қонунчилиги бўйича жазо тури ҳисобланади. Мажбурий даволаш фақат суд орқали амалга оширилади. Бунда даволаш муддати белгланмайди. Мажбурий даволашнинг ҳуқуқий асослари УзР Жиноят кодексида баён қилинган. Мажбурий даволашнинг қуйидаги турлари қонунда назарда тутилган:\nб) Умумий тартибли руҳий касалликлар шифохонасининг соғлиқни тиклаш бўлимида мажбурий даволаниш; в) умумий тартибли руҳий касалликлар шифохонасининг соғликни тиклаш махсус бўлимида мажбурий даволаниш; г) кузатуви кучайтирилган руҳий касалликлар шифохонасида ёки бўлинмасида мажбурий даволаниш.\nМажбурий даволаш чоралари руҳий касалликка чапинган шахсларни даволаш ва уларнинг янги ижтимоий хавфли ҳаракатлар содир этишининг олдини олиш мақсадида қўлланади. Суд тиббий йўсиндаги мажбурий даволаш турини тайинлашда бундай шахснинг ижтимоий хавфлилик даражасини эътиборга олади. Масалан, кузатуви кучайтирилган руҳий касалликлар шифохонасида ёки бўлимида мажбурий даволаш ўта ижтимоий хавфли бўлган ёки хулқига кўра, умумий тартибли руҳий касалликлар шифохонаси шароитида даволанишнинг имкони бўлмаган руҳий касалликларга нисбатан тайинланади. Мажбурий даволаш муддатини узайтириш, ўзгартириш ва бекор қилиш масаласини руҳий касалликлар шифокорлари комиссиясининг хлосасига асосланган ҳолда суд ҳал қилади. Агар мажбурий даволаш чораси қўлланилган шахс жавобгарликка тортиш муддатлари ўтмасдан тузалса, жавобгарликка тортилади ва М. д. вақти жазо муддатига қўшилади. Ичкиликбозлик, гиёҳвандлик ёки заҳарвандликка йўлиққан шахслар томонидан жиноят содир этилган тақдирда, суд бундай шахсларга нисбатан жазо тайинлаш билан бирга, М. д. чорасини ҳам таййнлаши мумкин. Руҳий касаллар М. д. ни махсус назоратли тиббий муассасада, ичкиликбозлик, гиёҳвандлик ёки заҳарвандликка йўлиққан шахслар ўзлари жазони ўтаётган тиббий муассасада, яъни озоликдан маҳрум қилиш билан боғлиқ бўлмаган жазони ўтаётганлар ўзлари яшаётган жойдаги тиббий муассасада, озодликдан маҳрум қилиш ва қамоқ жазосини ўтаётганлар эса жазони ўташ жойида мажбурий даволанадилар.


Онлайн ёрдамчилар: тулбар, гаджет-иловалар, RSS-тасмалар\nБраузерлар учун ИнстаФорексдан тулбар\nИлғор технологиялар ИнстаФорекс мижозлари хизматида! Компания мутахассислари расмий сайт бўлимларига, корпоратив янгиликлар тасмасига, ҳақиқий вақтдаги котировкаларга ва ижтимоий тармоқлардаги ИнстаФорекс саҳифаларига тезкор кириш учун қулай воситалар панелини ишлаб чиқишди. Кенгайтириш Google Chrome, Opera 15+ ва Yandex Browser браузерларига тўлиқ ўрнатилиши мумкин.\nChrome/Yandex учун ўрнатиш\nЎрнатиш бўйича йўриқномалар\nOpera учун ўрнатиш\n1. "Ўрнатиш" тугмасини босинг, у ўнг юқори бурчакда жойлашган.\n2. Ўрнатишни тасдиқлаш учун сузиб чиқувчи дарча пайдо бўлади. "Қўшиш"ни босинг.\n3. "ИнстаФорексдан тулбар" кенгайтириши ўрнатилди.\n4. Тулбарни кўрсатишни улаш учун ўнг юқори бурчакдаги иконкага босинг.\n1. Браузернинг созлашларига чап юқори бурчакдан киринг ва "Кенгайтиришлар" опциясини танланг.\n2. Тулбарли юклаб олинган папкани архивдан очинг ва "Кенгайтиришни тўплаш" опциясини танланг.\n3. Папкани "Кенгайтиришларинг илдиз папкасига (корневая папка) директориясига юкланг, сўнгра "Кенгайтиришни тўплаш" тугмачасини босинг. Кенгайтириш тўплангани ҳақида хабар пайдо бўлади, "Ок"ни босинг.\n4. Ўз компьютерингизда тулбар жойлашган папкага киринг, олдида Сиз .nex файлини кўрасиз, ушбу файлни ишга туширинг.\n5. Ишга туширгандан сўнг Сиз фаол бўлмаган тулбарли кенгайтиришлар саҳифасида ўтиб қоласиз. "Ўрнатиш" тугмачасини босинг.\n6. ИнстаФорексдан тулбар муваффақиятли ўрнатилди!\n7. Тулбарни кўрсатишни улаш учун ўнг юқори бурчакдаги иконкага босинг.\nИнстаФорексдан Windows 7 учун гаджет-иловалар\n"ИнстаФорекс таҳлили" ҳаққоний ахборотга асослаган мақбул қарорлар қабул қилишда Сизга ёрдам беради. Ўз ишининг устаси бўлган профессионаллар жамоаси тайёрлаган барча зарур маълумотлар, шарҳлар ва башоратлар Сизнинг хизматингизда. Гаджет ҳар бир трейдер учун фойдали, бу ерда таҳлил қилиш ва самарали ҳолда натижадор қарорлар қабул қилиш учун ҳамма нарса бор. Сиз шахсий стратегиянгизни яхшилаш учун доимо муҳим ахборотдан фойдаланишингиз мумкин.\n"ИнстаФорекс календари" Сизга долзарб иқтисодий воқеалардан хабардор бўлишингизда ёрдам беради. Молия дунёсидаги вазиятга катта таъсир кўрсатадиган муҳим ахборот, статистика ва расмий баёнотлар. Бу ерда Сиз дунё бозорларининг ҳолатини очиб берувчи барча фундаментал омилларни топасиз, Сиз учун махсус равишда жорий куннинг ва келаси ҳафтанинг энг муҳим мавзулари тўпланган.\nИнстаФорекс янгиликлари Сизга дунёсидаги энг охирги ва муҳим иқтисодий воқеалардан, шунингдек Форекс бозори янгиликларидан доим хабардор бўлиб туришингизга имкон беради. Илова Сизга кундалик муҳим хабарлар, бозордаги ўзгаришлар ва бошқа фойдали ахборотлардан фойдаланиш имконини беради. Сизниг диққат-эътиборингизга — тўғри савдо қарорларини қабул қилишда зарур бўладиган фақат ҳаққоний маълумотлар ва тезкор ахборотлар ҳавола қилинади.\nТрейдернинг калькулятори — самарали Форекс-асбоб бўлиб, унинг ёрдамида пунктнинг қийматини, жорий курсни ва кафил миқдорини ҳисоблаб топиш мумкин. Сиз ишлашни истаётган савдо воситасини, лот миқдорини, кредит елкаси ўлчовини ва валютани танлаб олинг. Шундан сўнг калькулятор автоматик тарзда ҳисоб-китобни амалга оширади. Трейдернинг калькулятори бир пайтда бир неча валюта жуфтликлари бўйича савдо олиб бораётганлар учун жуда зарур асбоб.\nИнстаФорекс компаниясидан RSS-тасмалар\nХалқаро ИнстаФорекс брокери мижозларида онлайн тартибида молия бозорларидан энг охирги янгиликларни олишнинг ажойиб имконияти бор. Жаҳоннинг энг обрўли ахборот агентликларидан барча молия майдончаларидан валюта курсларининг ҳаракатига бевосита ёки билвосита тааллуқли бўлган муҳим ахборот энг сўнгги бозор трендларини кузатиб келаётганларнинг барчаси учун фойдали бўлади.\n"Форекс бозорининг шарҳи" RSS-тасмаси\n"Форес бозори шарҳи" RSS тасмаси ҳақиқий вақт режимида сайтимизнинг Форекс-таҳлиллари бўлмидаги охирги ўзгаришларни тақдим этади. Компаниянинг профессионал таҳлилчилари ўз ишларида фундаментал, фрактал, тўлқинли ва техник таҳлил услубларидан фойдаланиб, Форекс валюта бозоридаги жорий вазиятнинг таҳлилини ҳар куни амалга оширадилар. RSS-тасмаси таҳлилий шарҳлар, мақолалар ва прогнозлар компания сайтида пайдо бўлиши биланоқ уларни автоматик равишда қабул қилиб олишга имкон беради.\n"Компания янгиликлари" RSS-тасмаси\nИнстаФорекс компаниясининг янгиликлари ўқиш учун жуда қулай бўлган RSS форматда нашр этилиши билан расмий сайтда берилади. "Компания янгиликлари" RSS-тасмаси Сизга ишга туширилган лойиҳалар, янги пайдо бўлган хизматлар, инновацион сервислар, сайтдаги охирги ўзгаришлар, танловлар натижалари ва бошқа кўпгина воқеалар тўғрисида онлайн тартибда хабардор бўлиб боришга имкон беради.\nGoogle Chrome RSS-тасмаларини тўлиқ акслантиришни қўллаб-қувватламайди, бунга браузернинг ички хусусиятлари сабабчидир.


IDC компанияси мутахассислари дунёда энг кўп сотилувчи планшет қайси эканлигини аниқлашди. Маълум бўлишича, бу борада етакчи iPad ҳисобланади, унинг жаҳон бозоридаги улуши 30 фоизни ташкил қилган, деб хабар бермоқда Gizbot.\n2-ўринни Samsung эгаллаган, унинг улуши 15,8 фоизни ташкил қилмоқда. Етакчи учликдан Хитойнинг Huawei компанияси 8 фоизлик кўрсаткич билан ўрин олган.\nПланшетларга умумий талабнинг пасайиши вақтида фақатгина Apple гаджетлари савдоси ошган. Таҳлилчиларнинг фикрларича, компаниянинг бундай муваффақияти иккита янги маҳсулот чиқаргани ҳамда ҳамёнбоп нарх сиёсати билан боғлиқ.\nApple компанияси iPad’нинг янгиланган версиясини тақдим қилди\n09:19 / 28.03.2018\nApple фойдаланувчининг iPad’ини 47 йилга блоклаб қўйди\n10:08 / 28.12.2017


Мақолада саломатлик маданиятини тарбиялаш мақсадида бўлажак таълим муассасалари педагогларининг соғлом ҳаёт тарзи (СТТ) мотивациясини шакллантириш муаммоси кўриб чиқилади.\nМаълумки, саломатлик маданияти касалликларнинг юзага келиши ва ривожланиши ҳавфи омилларини бартараф этиш, саломатликни сақлаш ва мустаҳкамлаш мақсадида социал ва табиий шароитлардан оқилона фойдаланишга қаратилган .\nСаломатлик маданияти – саломатлик моҳияти ҳақида билимларга асосланадиган (уни шакллантириш, сақлаш ва мустаҳкамлаш йўллари ва методлари) ва ҳаёт фаолияти жараёнида инсонлар ҳулқ-атворини бошқарадиган ҳаётий қадриятлар чизмасидир. Саломатлик маданиятини мувофиқ тамойиллар асосида соғлом турмуш тарзи мотивациясини шакллантиришда муваффақиятли тарбиялаш мумкин. Адабиётлардаги маълумотларга кўра, саломатликни қуришга йўналтирилган СТТ мотивациясини шакллантириш, фаол ҳаётий позицияни эгалловчи, мустақил ривожланиш ва мустақил такомиллашишга мотивацияни ривожлантирувчи, саломатлик шаклланишини таъминлашга имкон берувчи, ҳулқ-атвор стратегияларини сақловчи шахс қадриятлари тизимини яратиш ва соғлиқни сақлаш муҳитини яратишнинг асосий тамойиллари бўлиб қуйидагилар ҳисобланади;\n- умуминсоний қадриятлар ҳақида инсонлардаги дунёқараш тасаввурлари, ўзига ҳурмат, ўз саломатлиги ва атрофдагилар саломатлиги, соматик, психик ва аҳлоқий саломатликни шакллантиришни таъминловчи аксеологик тамойил;\n- болалар саломатлигига ёрдам берувчи омилларни тўлдириб, жисмоний ва ақлий юкламалар ва уларнинг изчил ортиши регламентацияси орқали эришиладиган СТТ шакллантириш бўйича мақсад ва вазифаларнинг қўлланилиши изчиллигини кўзда тутувчи тадрижийлик тамойили;\n- салбий нуқсонлардан воз кечишга етакловчи билим ва малакаларни қабул қилувчи тизимни ўз ичига олувчи интерфаол фаолият тажрибасига ва таҳсил олувчилар ҳулқ-атворини тўғрилашни шакллантиришга асосланадиган индивидуаллик тамойили;\n- шахс ҳаёти услубини жадаллаштириш, шахс мотивациявий муҳитида ўзгаришлар асосида ииндивидуал саломатлик билан фаол шуғулланишга имкон берадиган соғлиқни сақлаш ва санноген фикрлаш кўникмаларини эгаллаш тамойили;\n- “шахс-муҳит” тизимида яхлит мавжудот сифатида инсонни кўриб чиқиш учун йўналтирувчи холизм тамойили;\n- организмда сабаб-оқибат алоқаларини идрок қилиш билан боғланган ва бутун СТТ мотивациясини шакллантириш жараёнини ўз борлиғини танлаш сифатида кўришга имкон берувчи тамойили;\n- организмда саломатлик механизмларини англаш ва мавжудлигини излашга ёрдам берувчи апперцепция тамойили;\n- СТТ социалмаданий эталонларининг бутун соғлиқни сақлаш фаолиятига йўналтирилган ҳулқ-атвор моделини олдиндан билишга имкон берадиган антиципация тамойили;\n- касалликлар хусусиятарини ҳисобга оладиган саломатлик эталонларини шакллантириш билан боғлиқ функционал мувофиқлик тамойили;\n- этник дифференциацияси тамойили психофизиологик ва социал-психологик даражаларда инсон томонидан оғриқли кўринишларини тушунишда бош белги бўлиб ҳисобланадиган шарқий ва ғарбий саломатлик доктриналарига асосланади .\nМотивация – субъектни қандайдир мақсадларга нисбатан фаолиятга ташқи ёки ички ундаш, бундай ундашнинг фаолияти ва усулларига қизиқишнинг мавжудлиги. СТТ олиб бориш мотивлари бутун педагогик таъсир кўрсатишлар тизими таъсирида шаклланади, аввалом бор, бевосита таълим фаолияти жараёнида тарбияланади. СТТ га ижобий мотивацияни тарбиялаш таълим жараёнига ташкил қилишга ўқитиш мазмуни, ўқитувчи шахсига боғлиқ .\nМаълумки,соғлом турмуш тарзи тўғрисида асосий маълумотларни талабалар “ Валеология асослари” фанини ўқитиш жараёнида ўзлаштиради ва шу қатори соғлиқни сақлашга оид билимларни атрофлича ўрганилади\nЮқорида айтилганлар контекстида педагогика олий таълим муассасалари талабалари СТТ нинг шаклланган мотивацияси даражасини аниқлаш мақсадида биология йўналиши, мактабгача таълим йўналиши ва бошланғич таълим методикаси талабалари билан тадқиқотлар ўтказилган. Бўлажак педагоглардан анкеталар олишда уларни СТТ ни олиб боришга нима мажбур қилиши, СТТ мотивацияси тузилмаси, умумлашганлиги ва йўналганлиги, СТТ усулларига бўлган мотивациянинг йўналганлиги ҳамда СТТ мотивацияси қуввати ва унинг иккиламчилиги аниқланди.\nТадқиқотларнинг биринчи босқичида СТТ мотивациясининг бошланғич даражаси педагогик эскпериментнинг якунланишида олинган маълумотлар билан қиёсланган равишда аниқланди. Мазкур эксперимент давомида СТТнинг шаклланиши методологияси бўйича махсус машғулотларнинг ўтказилишини ўз ичига оладиган биз билан ишлаб чиқилган эксперимент дастури қўлланилди, интерфаол методлар, ўйинлардан фойдаланилди.\nПедагогик эксперимент давомида олинган маълумотларнинг қиёсий таҳлили соғлом турмуш тарзи мотивациясининг ривожланишида ҳақиқий позитив силжишларни аниқлаб берди.\nЖумладан,талабаларнинг ўз ҳаёти фаолиятида кўпроқ соғлом турмуш тарзининг асосий таркибий қисмларидан фойдаланиб,соғлиқни сақлаш ва мустаҳкамлаш учун ҳамда баркамол ривожланишига эҳтиёжлари амалга ошди.Шу билан бирга тажриба синов гуруҳидаги талабалар фикри бўйича касбий фаолиятида соғлом турмуш тарзини зарурлиги ҳақида фикр билдирдилар.\npublished at: Farg'ona,


Украина Керч бўғозидан фойдаланишни давом эттирмоқчи\n10:34 / 07.12.2018 12113\nУкраина мудофаа вазири Степан Полторакнинг маълум қилишича, агар зарур бўлса, мамлакат ҳарбий-денгиз кучлари (ҲДК) Керч бўғозидан ҳаракатланишни давом эттириш ниятида. Бу ҳақда у «Прямой» телеканалидаги «Эхо Украини» дастури эфирида баёнот берди.\nВазирнинг таъкидлашича, «ҳозирги вақтда» Украина кемалари Керч бўғозида ҳаракатланмаяпти.\n«Аммо биз тўхтатмаймиз, ротацияни, имкониятларимизни мустаҳкамлаб боришда давом этамиз», - дея таъкидлаб ўтди Полторак.\nУнинг хулоса қилишича, Украина томони барча халқаро нормаларни инобатга олган ҳолда, бўғоздан фойдаланишни давом эттиради.\nЭслатиб ўтамиз, аввалроқ Украина президенти Пётр Порошенко нима учун Украина кемалари Керч бўғозини кесиб ўтганини айтганди.\nУнинг сўзларига кўра, кемалар ушбу йўлдан шу сабабдан кетганки, агар улар қуруқликдан олиб ўтилганида, бу Керч бўғози Россияга тегишли эканини тан олишни англатган бўларди. Президентнинг қўшимча қилишича, бу «руслар истилоси» тан олинишини ҳам билдирарди.\n«Зеленскийнинг дўстлари». Янги президент илк тайинловларни амалга оширди. Улар кимлар?\nЗеленский Украина миллий хавфсизлик ва мудофаа кенгашига янги котиб тайинлади


Луи ван Гаал: «0:3 хунук натижа, лекин биринчи голни ўтказиб юборишдан олдин рақибдан яхшироқ ўйнаётгандик»\n08:28 / 11.04.2016\n«Манчестер Юнайтед» жамоаси бош мураббийи Луи ван Гаал АПЛнинг 33-турида «Тоттенҳэм»дан учралган 0:3 ҳисобидаги мағлубиятдан кейинги фикрларини билдириб ўтди.\n«Биринчи голга қадар жамоалар тенг ўйин кўрсатишаётганди. Энг яхши вазият биз томонимиздан ҳосил қилинганди, Антони Марсиялда гол уриш учун зўр имконият бўлганди.\nБиз рақибга биринчи голни совға қилдик ва футболчилар ҳали нима бўлганини англашига улгурмасидан юзага келган парокандаликдан фойдаланган рақиб 5 дақиқа ичида яна 2та гол урди.\nИккинчи гол – стандартдан, ҳамиша бундай вазиятларда устунлик қиладиган ва бош билан яхши ўйнайдиган футболчиларимиз ўз дуэлларини бой беришди. Алдервейрелд эса фантастик зарба берди. Бунақаси камдан-кам рўй беради.\nЯнгни ҳужумга қўйганим сабабини сўрайсизми? Мен ҳужум чизиғида кўпроқ ҳаракат бўлишини истагандим.\nҲар жамоа ютқазишга ҳақли, аммо биз ҳали чемпионлик пойгасидамиз. Албатта, мағлубиятдан кейин фарқни қисқартириш зарурати юзага келади ва вазифа қийинлашиб боради.\n«Тоттенҳэм» – аъло даражадаги жамоа. Мен буни ўйиндан олдин ҳам айтгандим. Лекин ўйин 0:0 бўлиб турганида биз яхшироқ ўйнаётгандик. 0:3 – жуда хунук натижа, аммо биз гол ўтказиб юборишимиздан олдин улардан устунроқ эдик», – дейди ван Гаал.


Фарғоналик ҳамшира тез ёрдам машиналарини ювишга мажбур бўлган(ми)? — Фарғона шифокори\n16.04.2020 16.04.2020 fsh.uz\n2020 йил 12 апрель куни «Дарё» нашрида Республика шошилинч тиббий ёрдам илмий маркази Фарғона филиали тез тиббий ёрдам марказий бўлимида ишловчи ҳамшира томонидан юборилган мурожаат юзасидан мақола эълон қилинган бўлиб, унда бўлим ҳамширалари 2 йилдан бери тез ёрдам машиналарини ювишга мажбурланаётгани ҳақида сўз боради.\nИсми сир қолишини истаган ҳамшира юборган мурожаатдаги аксарият фикрлар мутлақо ўринсиздир.\nСабаби ҳамширалар автомашина ювишга мажбурланмайди. 2016 йилда юз берган штатлар жадвалидаги ўзгаришларга кўра тез ёрдам бригадаларидаги мавжуд санитарлик ўрин-жойлари қисқартирилиб, санитар ходимларнинг маълум вазифалари меъёрий ҳужжатларга кўра ҳайдовчилар зиммасига юклатилган. Бу иш учун ҳайдовчиларга 30 фоиз устама тўланади.\nМаълумки, тез ёрдам машинасида шошилинч ёрдам кўрсатиш учун зарур бўладиган 34 хил тиббий ускуналар, 36 хил дори-дармонлар жойлашган бўлиб, Ўзбекистон Республикасининг 2017 йил 10 январда тасдиқланган 0342-17 сонли тиббий-санитария қоида-меъёрларининг 9-бўлими талабига ҳамда Ўзбекистон Республикаси Соғлиқни сақлаш вазирлигининг 2001 йил 23 июлдаги “Ўзбекистон Республикаси аҳолисига кўрсатилаётган тез тиббий ёрдамни ташкил қилишни такомиллаштириш тўғрисида”ги буйруғига кўра автомашини ичида ўрнатилган тартибда зарур санитария-гигиена ва эпидемияга қарши тадбирларни таъминлаш ва ўтказишга навбатда турган ҳамшира масъул қилиб белгиланган.\nШундан келиб чиқиб, навбатчиликдан сўнг ҳар бир ҳамшира автомашина салонидаги тиббий жиҳозлар жойлашган қисмини, ўзлари ишлатганидан сўнг ортиб қолган дори-дармонларни тартибга келтириб, ускуналарни чиқиндилардан тозалаб, зарарсизлантириб, ўзидан кейинги навбатчи ҳамширага топшириб кетади. Бу эса автомашинани тўлиқ ювиш, дегани эмас.\nБундан шундай хулосага келиш мумкинки, ҳамширанинг автомашинани бошқа қисмларини ювишга мажбурланаётгани ҳақидаги гаплари асоссиздир.\nМурожаатчининг карантин пайтида ходимлар ҳимоя воситалари билан етарли даражада таъминланмаётгани ҳақидаги иддаолари ҳам мутлақо ўринсиз.\nЧунки бўлимда тиббиёт қўлқоплари, ниқоблар ва бир марталик ҳимоя кийимлари ортиғи билан заҳира қилиб қўйилган.\nМасалан, апрел ойининг бошида бўлимга 3 минг дона тиббий ниқоб олиб келиниб, ходимларга мунтазам тарқатиб борилмоқда. Карантин эълон қилингач вилоят Санитария-эпидемиология осойишталик маркази томонидан бир марталик ҳимоя кийимлари ва кўзойнаклар ҳам доимий етказиб турилибди.\nҲозирда юқори тана ҳарорати билан мурожаат қилган барча беморлар ва карантиндаги фуқаролар хонадонига ходимлар фақат махсус ҳимоя кийимида жўнатилмоқда. Меъёрий ҳужжатлар талабига асосан тана ҳарорати ошмаган, коронавирус инфекциясига гумон қилинмаган, бошқа турдаги чақириқларга масус ҳимоя кийимида бориш шарт эмас.\nБўлимда шифокор ва ҳамширалар учун алоҳида хоналар ажратилган. Хоналарда кийим илиш учун шкафлар қўйилган. Иссиқ ва совуқ сув таъминоти жойида.\nМурожаатчининг фақатгина битта фикри ўринли эди. Бўлимда ювиниш хонаси мавжуд бўлса-да, вақтинча ишламай турганди. Бу муаммо ҳозир бартараф этилиб, ювиниш хонаси таъмирланди ва ишга туширилди.\n← Cемизлик бепуштликнинг сабабими?\nФарғона шаҳрида дезинфекция ишлари тўлиқ ва сифатли ўтказилмоқда →\n25.09.2016 fsh.uz 1 091\n21.12.2018 fsh.uz 542\n29.01.2019 fsh.uz 580